Juan Terradez: «Gure esku dago erronkak aukera bihurtzea» | Gizartea | Berria\nJuan Terradez. OPCCko teknikaria\n«Gure esku dago erronkak aukera bihurtzea»\nKlima aldaketaren ondorio batzuek ez dute atzera-bueltarik, Terradezen ustez. Haien eragina gutxitzen egin beharko da lan.\nHerrialde askotako 80 adituk baino gehiagok egin duten lana koordinatzen aritu da Juan Terradez OPCCko kidea. Datuak gogorrak izan arren, baikortasun mezu bat ere eman nahi du: «Aukera berriak sor daitezke».\nZertan bereizten da klima aldaketa prozesua Pirinioetan, beste inguruko mendi kate batzuekin alderatuta?\nMendikate guztiak dira zaurgarriak tenperatura aldaketa txikien aurrean. Oreka hauskorra daukate, eta edozein gorabeherak eragin handia izan dezake ekosistemetan. Mendi garaietan, espezie endemikoak daude, oso populazio txikiekin eta hedadura eremu oso estuekin. Espezie horiek oso bizigune bereziak behar dituzte, eta, beraz, askoz ere hauskorragoak dira. Pirinioen bereizgarria da Europan hegoaldeen dagoen mendi eremua dela, eta horrek dakar glaziarrek eta antzeko ekosistemek gogor nozitzea berotze globala, nolabait abangoardian daudelako. Beraz, altuago dauden beste toki batzuek gero jasango dituzten ondorioak pairatzen ari dira Pirinioak jadanik.\nTxostenean, 1960 eta 2010 arteko aroa aztertu duzue, baina hamarkada honetan joerak berresten ari direla esan daiteke, ezta?\nBai, joerak egiaztatzen ari dira, eta baita etorkizunerako aurreikuspenak ere.\nTenperatura igoeretan, euriteetan eta bestelako fenomenoetan ikusi gabeko datuak izaten ari dira azken urteotan.\nHala da: bai gehieneko tenperaturetan eta bai gutxienekoetan, zenbait kasutan. Muturreko klimaren eta aldakortasun handiko egoeraren adierazleak dira horiek. Klima aldaketa fenomeno konplexua da, eta eragin desberdinak ditu: prezipitazioetan, muturreko klima gertakarietan... Azkenaldian, urtero ari gara horrelakoak pairatzen, eta uste dut hala jarraituko dugula.\nEsaterako, uholdeak izaten ari dira gero eta sarriago. Gertakari horiek gero eta bortitzagoak direla ere esan daiteke?\nBai, ikusi dugu gero eta sarriagotan izaten direla iraupen laburreko euri indartsuak.\nAurreikus daiteke Vignemale, Aneto eta Perdido mendietako glaziarrak ere desagertzea epe labur samar batean?\nZoritxarrez, ikusi dugu azken 50 urteotan glaziarren erdiak desagertu egin direla. Oraintxe, hemeretzi besterik ez dira geratzen. Eta, daudenetan ere, etorkizuna ezin dugu asmatu, etorkizuna delako, eta berotegi efektuko gasen isuria eteteko egiten diren politiken araberakoa izango delako garapena. Baina, edonola ere, oso litekeena da mendea aurrera joan ahala glaziarrek gogor pairatzea berotze globalaren eragina.\nUste duzu klima aldaketaren ondorioak bueltarik gabekoak direla?\nZoritxarrez, ikusten ari garen aldaketa batzuk bueltarik gabekoak dira, esaterako, paisaian izandako aldaketa batzuk, glaziarren murrizketa eta desagerpena, espezie endemiko batzuen lekualdatzea... Baina CTPan eta behatokian uste dugu baikortasun mezua ere helarazi behar dela, alegia, asko egin daitekeela oraindik aldaketetara egokitzen eta eragin kaltegarriak murrizten, ondorio okerragoak saihesteko. Alegia, gure esku dago erronkak aukera bihurtzea.\nSektore batzuen geroa ez da itxaropentsua, esate baterako, eski estazioena. Nola helarazi haiei ikuspegi baikor hori?\nEgia da oso sektore hauskorra dela. Atzeratzen ari da eski denboraldiari ekiteko garaia, eta denboraldiaren iraupena gutxitzen ari da. Baina ezin da orokortu, badirelako batzuk elur lodiera handitu dutenak ere. Garaiera handiko estazioek eta orientazio eta kokapen egokia dutenek hobeto eutsiko diote. Horrez gain, sektorea dibertsifikatzeko balio dezake egoera berriak. Funtsean, turismoa urtaroetatik bereizi egin behar da, eta aukera berriak aztertu, adibidez, kostaldea berotzen den bitartean agian Pirinioen freskura erakargarri bihur daiteke udan.\nHori, baina, faunarentzat kaltegarria ere izan daiteke.\nTxostena egin dugunok bat gatoz gauza batean: zaila da bereiztea berotzeak faunarentzat izan duen eragin kaltegarria beste estres faktore batzuetatik: habitaten haustura, lurraldeen zatiketa, artzaintzaren eta abeltzaintzaren eragina... Azken finean, klima aldaketa beste estres faktore gehigarri bat da espezieentzat.\nPirinioak ur hornitzaile handiak dira, adibidez, Ebroko ibarrean. Hori ere arriskuan al dago?\nUr baliabideak eta ur sektorea oso garrantzitsua da Pirinioetan. Azken finean, penintsulako ur emaririk handiena dago. Ura gauza askotarako behar da: nekazaritzarako, energia hidroelektrikoetarako eta gizakien kontsumorako... Zenbat eta ur gutxiago izan, eragina handiagoa izango da, eta ez kontsumoan bakarrik: energia sortzeko aukera gutxiago izango da, nekazaritzarako ere berdin, eta, gainera, ur emarien kalitatea txarragoa izango da, kutsagaien kontzentrazioa handiagoa izango delako.\nBrasilgo armada Amazoniako suteetan laguntzen hasi da


Pezé-le-Robert - Wikipedia, entziklopedia askea.\nRoger COCHET (2014-2020)\n48° 11′ 37″ N, 0° 03′ 31″ W / 48.193611111111°N,0.058611111111111°W / 48.193611111111; -0.058611111111111Koordenatuak: 48° 11′ 37″ N, 0° 03′ 31″ W / 48.193611111111°N,0.058611111111111°W / 48.193611111111; -0.058611111111111\nMontreuil-le-Chétif, Ségrie, Vernie, Crissé eta Mont-Saint-Jean\nPezé-le-Robert Frantziako udalerria da, Sarthe departamenduan dagoena, Pays de la Loire eskualdean. 2013an 364 biztanle zituen.\n2007an Pezé-le-Robert udalerrian erroldatutako biztanleak 364 ziren. Familiak 144 ziren, horien artean 28 pertsona bakarrekoak ziren (20 bakarrik bizi ziren gizonak eta 8 bakarrik bizi ziren emakumeak), 52 seme-alabarik gabeko familiak ziren, 56 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 205 etxebizitza zeuden, 145 familiaren etxebizitza nagusia ziren, 40 bigarren erresidentzia ziren eta 20 hutsik zeuden. Etxebizitza guzti hauek 202etxeak ziren. 145 etxebizitza nagusietatik 129 bere jabearen bizilekua ziren, 15 alokairuan okupaturik zeuden eta 1 doan lagata zegoen; 1ek gela bat zuen, 7 etxek bi zituzten, 22 etxek hiru zituzten, 43 etxek lau zituzten eta 72 etxek bost zituzten. 110 etxek euren parking plaza propioa zuten azpian. 57 etxetan ibilgailu bat zegoen eta 80 etxetan bat baino gehiago zituzten.\nPezé-le-Robert udalerriko biztanleria-piramidea 2009an .\n2007an lan egiteko adina zuten pertsonak 220 ziren, horien artean 167 aktiboak ziren eta 53 inaktiboak ziren. 167 pertsona aktiboetatik 157 lanean zeuden (94 gizon eta 63 emakume) eta 10 langabezian zeuden (2 gizon eta 8 emakume). 53 pertsona inaktiboetatik 26 erretiraturik zeuden, 13 ikasten zeuden eta 14 "bestelako inaktibo" gisa sailkaturik zeuden.\n2009an Pezé-le-Robert udalerrian 154 unitate fiskal zeuden, 384 pertsonek osaturik. Pertsona bakoitzeko diru-sarrera fiskalaren mediana urteko 16.464 euro zen. \n2007an zeuden 6 komertzioetatik, 1 erauzte enpresa zen, 1 eraikuntza enpresa zen, 2 ibilgailuen saltze eta konpontze enpresak ziren, 1 garraio enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Pezé-le-Robert udalerrian 13 nekazaritza-ustiategi zeuden, 729 hektarea erabiltzen.\nWikimedia Commonsen badira fitxategi gehiago, gai hau dutenak: Pezé-le-Robert\nOrriaren azken aldaketa: 17 martxoa 2019, 17:02.


Gasteizko Gizarte-etxeetako jarduera-programako lekuen zozketarako izena emateko azken egunak | El Correo\nZurekinGasteizko Gizarte-etxeetako jarduera-programako lekuen zozketarako izena emateko azken egunak\nGasteizko Gizarte-etxeetako jarduera-programako lekuen zozketarako izena emateko azken egunak\nSERGIO EGUÍA Martes, 5 septiembre 2017, 02:00\nIrailaren 4an bukatuko da gizarte-etxeetako 2017-2018 denboraldiko jarduera-programako lekuen zozketarako izena emateko epea. Asteartean, hilak 5, egingo da zozketa.\nEskabideak modu hauetan aurkez daitezke: internetez, Udalaren webgunean; telefonoz, 010 telefono-zenbakian, edo zuzenean, Udalaren kirol-instalazioetan, gizarte-etxeetan eta herritarrei laguntzeko bulegoetan.\n35.883 leku eskainiko ditu gizarte-etxeetako jarduera-programak lehen hiruhilekoan, 369 modalitatetan. % 12ko igoera izan da eskaini diren lekuen kopuruan, aurreko urtekoaren aldean. Nabarmentzekoa da Zabalganeko gizarte-etxe berria sartu dela eskaintzan lehenengo aldiz.\nIaz bezala, udal-instalazioetako abonatuek % 40ko deskontua izango dute gizarte-etxeetako jarduera guztietan. Orobat izango dute % 15eko deskontua langabezian daudenek, ordenantza fiskaletan jasotzen denaren ildotik..\nBestalde, Gasteiz hiri hezitzailea bihurtzeko ahaleginean, Gasteizko Udalak 225 hezkuntza jarduera eta programa eskainiko dizkie herritarrei, aurrekoa edizioan baino zortzi gehiago; irailaren 6an hasiko da izena emateko epea.\nKultura, Hezkuntza eta Kirol zinegotzi Estíbaliz Cantok esan duenez, hori da “geletan gertatzen denera mugatzen ez den hezkuntza, bizitza osoan garatzen dena, Gasteizko biztanle orok garapen pertsonal, sozial eta profesionalerako ezagutzak, trebetasunak eta gaitasunak eskuratu, eguneratu, osatu eta zabaldu ditzan, eta konpromiso hori dela medio antolatzen dute programa hau udaleko sail eta zerbitzu ezberdinek”.\n2017-2018 ikasturteko programak 225 hezkuntza jarduera eta programa eskaintzen ditu, hau da, aurrekoan baino 8 jarduera gehiago. Nabarmentzekoa da, halaber, eskaintzen diren 225 hezkuntza jarduera horietatik 25 berriak direla.\nJardueren bitartez hainbat talderen premiak bete nahi dira, bereziki hezkuntza etapa ezberdinetako ikasle-irakasleenak (Haur Hezkuntza, Derrigorrezko Lehen eta Bigarren hezkuntzak, Derrigorrezko Bigarren Hezkuntzaren Ondokoa eta Helduen Hezkuntza); beste talde batzuek ere hartu ahal dute zenbait jardueratan (guraso elkarteak, gurasoen eskolak, elkarteak, euskaltegietako ikasleak, okupazio-zentroak, herri kulturako zentroak…), baita banakoek ere.\nParadoxak Ramiro Gonzalezek Melledes eta Manzanos arteko errepide berria bisitatu du


Euskaraldian izena emateko mahaia jarriko dute plazan ostiralean eta zapatuan - Azpeitia - uztarria.eus\nEuskaraldian izena emateko mahaia jarriko dute plazan ostiralean eta zapatuan\nMailo Oiarzabal 2020-11-03 10:55\nHilaren 6an 18:00etatik 20:00etara eta 7an 11:00etatik 13:00etara izango da herrian bertan izena emateko aukera; balkoietan eta leihoetan jartzeko banderatxoak erosteko aukera ere izango da izen-emate mahaian. Baina Internetez ere eman daiteke izena, euskaraldia.eus webgunean. Azaroaren 19ra arteko epea dago ahobizi edo belarriprest rola aukeratu eta izena emateko.\nAzken txanpan sartu da bigarren Euskaraldian parte hartu nahi duten norbanakoen izen-ematea. Hain zuzen ere, azaroaren 19ra arte eman dezakete izena ahobizi edo belarriprest rola aukeratu, eta euskararen erabilera sustatzeko eta hizkuntza ohiturak aldatzeko ariketa sozialean parte hartu nahi duten herritarrek. Azaroaren 20tik abenduaren 3ra, hamabost egun iraungo ditu aurtengo Euskaraldiak.\nEuskaraldian iizena eman nahi dutenek aukera bat baino gehiago dute horretarako hilaren 19a bitartean. Interneten, euskaraldia.eus webgunean eman daiteke izena; telefono mugikorretarako (Android zein IOS sistemadun gailuetarako) sortu den aplikazio berriaren bidez ere egin daiteke izen-ematea; eta, herri batzuetan bederen, Euskaraldia antolatzen laguntzeko eratu dituzten batzordeen bidez izen-ematea aurrez aurre egiteko aukera ere izango da.\nAzpeitian, esaterako, aste honetan birritan jarriko dute Euskaraldian izena eman nahi dutenentzak mahaia. Plazan egongo da mahai hori, ostiralean 18:00etatik 20:00etara eta zapatuan 11:00etatik 13:00etara. Ahobizi edo belarriprest gisara izena emateaz gain, aurtengo edizioaren leloarekin —Gehiago, gehiagorekin, gehiagotan— balkoietan eta leihoetan jartzeko atera dituzten banderatxoak eskuratzeko aukera ere izango da mahai horretan. Egun horietan plazara joan ezin dutenek, berriz, astelehenetik ostiralera Udal Euskaltegian eskura ditzakete banderatxoak, baita Topagunearen bidez, Euskaraldiaren online dendan edo Eroski saltokietan ere.\nGaraiotako beste ekimen guztiak bezala, COVID-19ak eragindako egoerak baldintzatuta dator Euskaraldiaren bigarren edizioa ere. Hala ere, "helburua parte hartzaileen hizkuntza ohituretan eragitea eta bakoitzaren harreman sareetan euskara gehiago erabiltzea dela kontuan hartuta", antolatzaileek ariketan parte hartzera animatu nahi dituzte "euskara ulertzeko eta euskaraz aritzeko gai" diren herritarrak. Bakoitzaren harreman sareetan —"etxean, lanean, komertzioetan, lagunartean edo Internet bidezko harremanetan"— "hizkuntza praktikak aztertzeko, euskara gehiago erabiltzeko aukera baliatzeko eta ariketan parte hartzeko deia" egin dute Euskaraldiaren sustatzaileek.\nIzen-ematea "ahalik eta arinen" egiteko gomendioa ere zabaldu dute antolatzaileek, "ariketaren aurretik herriz herri egingo den txapa banaketa behar bezala antolatu ahal izateko". Izena emateko dei orokorraren barruan, hiru dei zehatz egin dituzte:\nEuskaraldiaren lehen edizioan parte hartu zuten belarriprest eta ahobiziei. Bigarren edizioan ere izena ematea garrantzitsua dela gogoratu dute antolatzaileek, "antolaketarako garrantzitsua delako (txapa banaketarako eta informazio zein formazioa zabaltzeko) eta hizkuntza ohiturak aldatzeko ariketak egin eta errepikatzea beharrezkoa delako".\nAriguneetan parte hartuko duten kide guztiei. Beren entitateek izena eman duten arren, ariguneetako partaideek ahobizi edo belarriprest modura izena eman beharra dutela gogoratu dute.\nAurreko edizioan parte hartzerik izan ez zutenei. Arrazoi ezberdinengatik aurreko edizioan parte hartu ez zutenei "rola aukeratu, izena eman eta ariketa egiteko gonbita luzatu" diete antolatzaileek. "Ariketa egitea merezi du, inguruan euskaraz aritzeko uste baino aukera gehiago dagoela eta, arituz, hizkuntza ohiturak aldatzea posible dela ikusiko dutelako".


- One, Two, Free, For (Hospital(y)tis). Discoteca Flaming Star performance - | Tabakalera - Donostia / San Sebastián\nHasiera Kultur proiektua Zinetik atera One, Two, Free, For (Hospital(y)tis). Discoteca Flaming Star performance\nEmanaldiak 90 minutu inguru iraungo du eta 45 minutuko 2 kapitulutan antolatuta egongo da.\nAntzekoak izango dira, baina ez berdinak...\nZauritutako kolektibo bat pandemia garaian artatzeko azpiegiturak ikertzen ari da. Bere erdigunean kolektiboko fikziozko kide bat dago, INGRID. Kolektiboaren gorputza, iruditerian eta espazioan sakabanatuta, ezin da osatu oraingoz.\nINGRID, fikziozko irudia da neurri batean eta taldeko benetako kidea, neurri batean. Tragedia, komedia eta patetismoa gainjartzen zaizkio. Koadro baten geruza indibidualetan bezala, multifazetikoa eta errimarik gabea da. Ospitale hau biluzien marrazki mota bat da zuzenean. Espazio metaforikoa da, gure kolektiboaren gorputz zauritua probatzeko eta zaintzeko aukera ematen duena.\n"Politika fikziozko liburu bat da, non liburua geure gorputza den" (Preciado).\nOspitale instituzionalean, pazienteak elkarrengandik bereizita daude, kutsatzea saihesteko. Antzeko isolamendua da gaur egun bideotxateko leihoek eta webguneko pantailek erakusten dutena.\nZainketen eta komunaren krisi honi ez diogu autonomiaz edo independentziaz aurre egiten, baizik eta bestearekiko eta publikoarekiko mendekotasunarekin, sendatzeko hurbiltasuna bilatzearekin.\nModeloaren eta marrazkilariaren arteko lotura biluziaren marrazkiaren formatuan ezartzen da. INGRIDi egozten dizkiogu pertsona eta marrazkia paperean bereizten dituzten fikziozko elementuak, artistaren ikuspegitik ikusten denean. Gure kolektiboko fikziozko kide gisa, espazio horietan bertan bizi da.\nINGRID da DFSk sortzen duen espazioan bizi den figuretako bat. Neurri batean, Ingrid Rabel B serieko aktore zenarekin (Maria Teresa Gómez Gutierrez, 1945 - 2002) lotzen da, neurri batean INGRID Rabelek antzeztu zituen irudiekin eta fikzioekin, eta beste zati batean, horri guztiari gehitzen jarraitzen diogun fikziozko luzapenekin.\nDFSrentzat, INGRID pertsonaia eredugarria da, irudi eredugarria, bizitza eredugarria. Espainiako Gerra Zibilaren porrotaren ondoren jaioa, Francoren diktadurapean, Alemaniarekin harreman askeren bat zuena, alemaniar izen artistiko bat hartu zuen beretzat, XXI. mendearen hasieran minbiziak jota hil zena. Makina txanponjaleekiko menpekotasuna zuena, alkoholikokoa, arrakastarik lortu ez zuena. Gu guztiok bezala. Celine Condorelli artistaren ahotik hitz egin du INGRIDek, Sofia Lomba artistak berpizten du kamerarentzat. INGRID berez dentsitate bat da, estratifikatua, Max Beckmannen koadro batean bezala - Tragedia, komedia eta patetismoa, multifazetikoa, inkongruentziak taldekatuz. Inkongruentea. Eta horren bidez, DFSk espazioak eraikitzea proposatzen du, gorputz eta narrazio desberdinak elkarrekin bizi eta existitu daitezen, elkarrekin eta haien ondoan hitz egin dezaten, mundu hau uler dezaten eta mundu horretatik guztiz kanpo dagoen beste bat imajina dezaten. Batzuk hilak, besteak kanpoan, batzuk fikziozkoak eta beste batzuk maiteminduak, zetazko hari batez lotuak, gorputz ezezagun baten barruan, desira poetiko, bero eta leunera gonbidatzen duena, beti disolbatzen, inoiz ez giltzapetzen, hautsa kentzen tematzen dena. Mirari txikiak, banan-banan eginak. De-forma, zatiak konektatuz, inoiz ez iraunkorrak, glamour-arekin tematuz. Istorio bakoitzak kontatua eta berrkontatua izatea merezi du, erabakigarria, beharrezkoa, ederra, inspiratzailea, magikoa, diamantina.\nLarunbata, 2021ko azaroak 13 - 16:00


Araba-Eus - PRESENTACIÓN\nKontratu Errekurtsoen Foru Organo Administratiboa >\n1.- SORKUNTZA ETA IZAERA\n3.- JARDUN EREMU OBJETIBOA\n4.- JARDUN EREMU SUBJETIBOAO\nDiputatuen Kontseiluaren irailaren 28ko 44/2010 Foru Dekretuak Kontratu Errekurtsoen Foru Organo Administratiboaren sorkuntza onartu zuen. Horrela, bete egin zuen abuztuaren 5eko 34/2010 Legeak xedatutakoa, zeinak aldatu egin zituen urriaren 30eko 30/2007 Legea, sektore publikoko kontratuena, urriaren 30eko 31/2007 Legea, ur, energia, garraiobide eta posta zerbitzuen sektoreetako kontratazio prozedurei buruzkoa, eta uztailaren 13ko 29/1998 Legea, administrazioarekiko auzien jurisdikzioa arautzen duena; izan ere, 34/2010 Legeak 311. artikulua gehitu zion aldatutako lege horietako lehenengoari. Artikulu horretan ezarritakoaren arabera, 310. artikuluan araututako kontratazio arloko errekurtso berezia administrazio organo independente batek ebatzi behar du, eta bertako kideek kualifikazio juridiko eta profesional egokia eduki behar dute ebazpen zuzenak emateko.\nKontratu Errekurtsoen Foru Organo Administratiboa kide anitzeko organo espezializatua da, bere eskumenak erabiltzean objektibotasunarekin, inpartzialtasunarekin eta erabateko independentzia funtzionalarekin diharduena. Organo hori Diputatu Nagusiaren Sailari atxikita dago, baina ez dago haren egitura hierarkikoaren barruan.\nKontratu Errekurtsoen Foru Organo Administratiboan kide hauek ari dira: organoburua eta bi kide.\nKontratu Errekurtsoen Foru Organo Administratiboko burua Arabako Foru Aldundiko karrerako funtzionarioa izan behar da, A Taldeko kidego edo eskala batekoa, zerbitzu aktiboan egon behar da eta hamabi urtetik gorako lanbide esperientzia eduki behar du, ahal dela Zuzenbide Administratiboaren esparruan eta kontratazio publikoari lotuta.\nKargu honetan ari denak atxikita dagoen lanpostuan ere jardun ahal izango du.\nDiputatuen Kontseiluak izendatuko du foru erabaki baten bitartez, Diputatu Nagusiak proposatu ondoren. Agintaldia sei urtekoa izango da eta behin bakarrik luzatu ahal izango da.\nDiputatuen Kontseiluaren azaroaren 23ko 764/2010 Erabakiaren bidez Isabel Arcederillo Zaldúa izendatu zen Kontratu Errekurtsoen Foru Organo Administratiboko buru.\nOrganoko kideak Arabako Foru Aldundiko karrerako funtzionarioak izan behar dira, A Taldeko kidego edo eskala batekoak, zerbitzu aktiboan egon behar dira eta zortzi urtetik gorako lanbide esperientzia eduki behar dute, ahal dela Zuzenbide Administratiboaren esparruan eta kontratazio publikoari lotuta.\nKargu hauetan ari direnek ere atxikita dauden lanpostuetan jardun ahal izango dute.\nDiputatuen Kontseiluak izendatuko ditu foru erabaki baten bitartez, Diputatu Nagusiak proposatu ondoren. Agintaldia sei urtekoa izango da eta behin bakarrik luzatu ahal izango da.\nOrganoan idazkaria ari da; kideetako bat da eta Organoak izendatu du erabaki baten bidez. Idazkaria Organoko eskubide osoko kidea da; beraz, botoa emateko eskubidea dauka.\nOrganoa hiru urtez behin berritzen da; aldi bakoitzean kide bat ordezten da.\nDiputatuen Kontseiluaren azaroaren 23ko 764/2010 Erabakiaren bidez María Jesús Iturriaga Sáez eta Eduardo López de Aguileta Díaz izendatu ziren Kontratu Errekurtsoen Foru Organo Administratiboko kide.\nDiputatuen Kontseiluaren urtarrilaren 14ko 1/2014 Erabakiaren bidez Organoa lehenengoz berritu da: Estíbaliz Ruiz de Eguino Gamarra Mayor kide izendatu da eta Eduardo López de Aguileta Díazek kargua utzi du.\nArabako Foru Aldundiko Kontratu Errekurtsoen Foru Organo Administratiboak eskumen hauek dauzka:\nSektore Publikoko Kontratuei buruzko urriaren 30eko 30/2007 Legean (gaur egun, azaroaren 14ko 3/2011 Legegintzako Errege Dekretuak onartutako Sektore Publikoaren Kontratuen Legearen testu bategina; hemendik aurrera SPKLTB) aipatzen diren kontratazioaren inguruko errekurtso bereziak eta deuseztasun auziak ebaztea.\nUraren, energiaren, garraioaren eta posta zerbitzuen sektoreetako kontratazio prozedurei buruzko urriaren 30eko 31/2007 Legean aipatzen diren adjudikazio prozeduretako erreklamazioak eta deuseztasun auziak ebaztea.\nAurreko idatz zatietan aipatzen diren errekurtsoak, erreklamazioak eta deuseztasun auziak aurkeztu baino lehen legitimatutako pertsonek eskatzen dituzten behin-behineko neurrien eta kautelazko neurrien gaineko erabakiak hartzea.\n4.- JARDUN EREMU SUBJEKTIBOA\nDiputatuen Kontseiluaren irailaren 28ko 44/2010 Foru Dekretuan xedatutakoaren arabera hauexek dira Kontratu Errekurtsoen Foru Organo Administratiboaren egitekoak: Arabako Foru Aldundia edo beraren menpeko edo berari lotutako organoak, batez ere foru erakunde autonomoak eta foru sozietate publikoak, eta beraien kontrolpeko botere esleitzaileak parte diren kontratu publikoen inguruko errekurtsoak aztertzea eta ebaztea.\nGainera, beraren eskumeneko izango dira aurreko idatz zatian aipatutako organoek ematen dituzten erregulazio bateratuari lotutako kontratu dirulaguntzadunen inguruko errekurtsoak (kontratu horiek urriaren 30eko 30/2007 Legeko 17. artikuluan aipatzen dira; gaur egun SPKLTB). Beste administrazio publiko batzuekin batera emanez gero, errekurtsoak Kontratu Errekurtsoen Foru Organo Administratiboaren eskumenekoak izango dira organo horiek emandako zenbatekoa denetan handiena bada, eta besteen bestekoa bada, errekurtsogileak errekurtsoa berari aurkeztea erabakitzen badu (honelakoetan Organoa izan behar da eskuduna aurreko erregelen arabera)\nAFAko Kontratu Errekurtsoen Foru Organo Administratiboaren eskumena\nLegitimazioa eta ordezkaritza\nErrekurtsoak aurkezteko epealdia\nBaldintza ekonomiko eta administratiboen agiria eta preskripzio teknikoen agiria\nGaitasuna, kaudimena eta sailkapena


Enkarguak egitea eta giltzak gordetzea,\nEnkarguak egitea eta giltzak gordetzea, Irunen, Hondarribian eta Donostian.\nEnkarguak egitea eta giltzak gordetzea zerbitzua.\nPartikularrek eta enpresek Irunen, Hondarribian eta Donostian dituzten beharrei erantzuteko sortu genuen zerbitzu hau.\nZure kudeaketak, enkarguak eta egin ezin duzun guzti hori egiten dizugu; askotan, ordutegiak tarteko, zaila izaten da horrelako zereginak egitea, beste batzuetan, ez daukagulako laguntzarik edo ustekabeko kontuak sortzen zaizkigulako, eta ez daukagulako astirik.\nZure laguntzaile pertsonala izan nahiko nuke, zure konfiantzazko pertsona, edozein arrazoi tarteko, egin ezin duzun guzti hori egiteaz arduratuko den pertsona, dela astirik ez daukazulako, dela ordutegiak bateraezinak zaizkizulako.\nAdineko pertsonentzako enkarguak Irunen, Hondarribian eta Donostian\nOsasun zentrora joatea, errezeta bila\nFarmaziatik botikak ekartzea\nGaixorik zaudenean, botikak eramatea\nGaueko farmazia-zerbitzua: Zu edo zure gertukoren bat gaixorik (gripeaz, esaterako) eta botika beharrean baldin bazaudete, geuk eramango dizkizuegu etxera.\nKotxea Irungo IATra eramatea, azterketa egitera\nGiltzak gordetzeko zerbitzua eta Telealarma Irunen, Hondarribian eta Donostian\nZerbitzu horren helburua da zure etxeko, kotxeko, itsasontziko, motoko, negozioko edo beste edozein giltza gordetzea eta zaintzea, urteko egun guztietan eta edozein ordutan eskuragarri izan ditzazun.\nAdineko pertsonentzako edo desgaitasunen bat dutenentzako Telealarmaren zerbitzuetako bat da giltzak zaintzea; horrela, erabiltzaileak ezbeharren bat izanez gero edo erorketaren bat gertatuz gero, azkar sartu ahal izango da etxera, aterik edo sarrailarik apurtu behar izan gabe. Giltzak gordetzeko zerbitzu horrek pertsona askoren segurtasuna bermatzen du egunero, erorketa-sentsoreekin, ke-detektagailuekin eta beste hainbat neurrirekin batera\nGiltzak gordetzeko zerbitzua Irunen, Hondarribian eta Donostian\nZerbitzu berritzaile horri esker, denboraldi batez etxetik kanpo egon ondoren, itzultzen zarenean, egoera ezin hobean aurkituko duzu etxea, funtzionamendu arazorik gabe, garbi, zerbitzu guztiekin (ura, argindarra, gasa edo gasolioa), lorategia eta igerilekua garbituta…\nZure bizilekutik kanpo denboraldi luzeak igarotzen badituzu. Neurrizko diru-kopuru baten truke, hamabostean behin egingo dugu bisita zure etxera, etxearen barrualdea eta kanpoaldea zorrotz kontrolatzeko helburuz.\nZerbitzu horren barruan sartzen dira honakoak:\nEtxebizitza aldizka bisitatzea (hamabostean behin), barrualdearen eta kanpoaldearen egoera kontrolatzeko (txostena egiten da).\nAte, leiho eta pertsianen egoera egiaztatzea.\nZerbitzuen ihesak kontrolatzea (ura, argindarra, gasa edo gasolioa), kontagailuen irakurketarekin egiaztatuz.\nAurrerago sor litezkeen arazoak saihesteko egin beharko liratekeen lanak edo ekintzak iradokitzea.\nTxostena bidaltzea (beharrezkoa bada, argazki eta guzti); etxebizitzan bertan utziko da txostenaren kopia bat.


Mortemart - Wikipedia, entziklopedia askea.\n46° 02′ 30″ N, 0° 57′ 23″ E / 46.0417°N,0.9564°E / 46.0417; 0.9564Koordenatuak: 46° 02′ 30″ N, 0° 57′ 23″ E / 46.0417°N,0.9564°E / 46.0417; 0.9564\nBlond, Montrol-Sénard eta Nouic\n59 (%50.9) 53 (%45.7)\nMortemart (frantsesez eta ofizialki: Mortemart) Okzitaniako udalerri bat da. Administratiboki Frantziako Vienne Garaia departamenduan dago, Akitania Berria eskualdean. 2013an 130 biztanle zituen.\n2007an Mortemart udalerrian erroldatutako biztanleak 130 ziren. Familiak 67 ziren, horien artean 29 pertsona bakarrekoak ziren (12 bakarrik bizi ziren gizonak eta 17 bakarrik bizi ziren emakumeak), 21 seme-alabarik gabeko familiak ziren eta 17 seme-alabak dituzten bikoteak ziren.\n2007an 111 etxebizitza zeuden, 68 familiaren etxebizitza nagusia ziren, 28 bigarren erresidentzia ziren eta 15 hutsik zeuden. 92 etxeak ziren eta 19 apartamentuak ziren. 68 etxebizitza nagusietatik 48 bere jabearen bizilekua ziren, 19 alokairuan okupaturik zeuden eta 2 doan lagata zeuden; 1ek gela bat zuen, 4 etxek bi zituzten, 18 etxek hiru zituzten, 23 etxek lau zituzten eta 23 etxek bost zituzten. 50 etxek euren parking plaza propioa zuten azpian. 34 etxetan ibilgailu bat zegoen eta 23 etxetan bat baino gehiago zituzten.\nMortemart udalerriko biztanleria-piramidea 2009an .\n2007an lan egiteko adina zuten pertsonak 72 ziren, horien artean 48 aktiboak ziren eta 24 inaktiboak ziren. 48 pertsona aktiboetatik 45 lanean zeuden (27 gizon eta 18 emakume) eta 3 langabezian zeuden (1 gizon eta 2 emakume). 24 pertsona inaktiboetatik 9 erretiraturik zeuden, 5 ikasten zeuden eta 10 "bestelako inaktibo" gisa sailkaturik zeuden.\n2009an Mortemart udalerrian 61 unitate fiskal zeuden, 114 pertsonek osaturik. Pertsona bakoitzeko diru-sarrera fiskalaren mediana urteko 14.107,5 euro zen.\n2007an zeuden 7 komertzioetatik, 1 eraikuntza enpresa zen, 1 ibilgailuen saltze eta konpontze enpresa zen, 1 garraio enpresa zen, 1 ostalaritza eta jatetxe enpresa zen, 1 informazio eta komunikazio enpresa zen, 1 zerbitzu enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 4 zerbitzu publikoetatik, 1 posta bulegoa zen, 1 ibilgailuen konpontzeko eta nekazaritza tresnetako lantokia, 1 argiketaria eta 1 jatetxe.\n2000. urtean Mortemart udalerrian 4 nekazaritza-ustiategi zeuden, 204 hektarea erabiltzen.\nMontrol-Sénard (1,1 km)\nNouic (3,7 km)\nBlond (4,7 km)\nBussière-Boffy (8,0 km)\nMontrollet (8,2 km)\nMézières-sur-Issoire (8,4 km)\nCieux (8,7 km)\nSaint-Christophe (9,3 km)\nBNF: 15278824s (data)\nOrriaren azken aldaketa: 25 martxoa 2021, 23:48.


Aitor Sarriegik pauso sendo bat aurrera, eta, Jon Maia, zintzilik | Kronikak | Bertsolari txapelketa nagusia 2013\nAitor Sarriegik pauso sendo bat aurrera, eta, Jon Maia, zintzilik\nLangilea, hutsik egin ez zalea, pauso segurukoa. Aitor Sarriegik bere-bereak dituen dohainak baliatuz eta ariketaz ariketa osatu zuen atzo arratsaldekoa Oiartzunen. Eta pauso handi bat eman du dagoeneko ezagun duen BECerako bidean. Ezustekoa, Jon Maiaren puntuazioak eman zuen.\nAmagoia Mujika|Oiartzun|2013/11/16 Eguneratua:\nZenbat gozatzen dugun akrobaziekin, espero ez ditugun ateraldiekin, intentzioz emandako puntadekin. Baina txapelketak badu beste alde bat. Bertatik soka gainean doan bertsolariaren dardara igarri egiten da. Atzo arratsaldean Oiartzunen jokatu zen hirugarren finalaurrekoan giroa berezitik joan zen. Freskotasunetik eta lotutik, bietatik izan zuen. Berotik eta hotzetik.\nUnai Elizasu gai jartzaileak hasierako oharretan abisu eman zuen norbaitek errez gero, alarma piztuko zela. Grazia egin zigun, eta, bertsozalez lepo zegoen Elorsoron -1.500 lagun bildu ziren-, giroa gehiegi berotuz gero alarmarik piztuko ote zen okurritu zitzaigun. Oholtza gaineko seikotea eta bertsozalearen gogoa ikusita, ez zen harritzekoa izango. Baina alarmarik ez zen piztu, saioa ez zelako hainbesterako berotu.\nBukaera aldera Odei Barroso bere kartzelakoarekin ari zela kiroldegiaren sabaian zintzilik dauden plastiko horietako batetik ura erori zen purrustaka. Iskanbila piztu bazen ere, Odeik bere lanarekin segitu zuen. Dantza saioaren erdian txapela erortzen zaion dantzariaren antzera; profesional, zuzen, serio.\nJon Maiak azken agurrean -puntuazioa jakin baino lehen- kantatu zuenez, «nahiz ura erori tetxutik barrura/ pentsa dezagun dela zulo bat zerura». Maiaren puntuazioa jakin ostean asko geratu ginen ur-zorrotada hotz-hotza burutik behera bota izan baligute bezala. Saioaren amaieran sortzen diren korroetan esaten zenez, beti egoten dira ezustekoak txapelketan, onak eta txarrak. Ze atseginak izaten diren batzuk, eta ze mikatzak besteak. Gaurko saioaren emaitzaren zain, Jon Maia sailkapenean zintzilik dago, bidean geratzeko aukera askorekin.\nEta atzokoaren kontaketan alderdirik gozoenean dago, berriz, Aitor Sarriegi, saioko txapelduna. Beasaindarrak ariketa guztietan eutsi zion mailari eta puntuak batuz joan zen langile, fin, serio. Zortziko nagusian Alaia Martinekin aritu zen. Telebista saio baten arduradunen paperean aritu ziren, audientzia datu eskasei begira. Oso ondo hasi zen Sarriegi arratsaldeko bere lehen ariketan. «Saio eder bat egin genezan esan ziguten aurrena/ ta hor gabiltza gure ehun da bat gazteluetan barrena/ baina audientzian eduki dugu inoizko datu txarrena/ Julian Iantzik kaltzontzillotan aurkez dezala hurrena».\nZortziko txikian Beñat Lizasorekin egokitu zen. Lizasok gaiari aldrebes eutsi zion eta nahiko lan izan zuen Sarriegik bere arrazoiketa lantzeko. Baina hor ere txukun salbatu zuen koska. Puntutan txukun, eta, seiko motzean ere, dotoretik Agin Labururekin batera.\nKartzelakoan doinu berri bat erabili zuen, tarteka erritmo oso bizia hartuz. Egia esan, azkar aritu zen orokorrean, azkarregi ere bai batzuetan. Kartzelako gaia nahiko lotua zen eta pentsatzekoa da lana eman ziela bertsolariei heldulekuak topatzeko orduan. Hauxe, gaia: «Oheko maindireak edo mihiseak egunero aldatu behar izaten dituzu». Sarriegik eta Laburuk zahartzaroaren ajeetan kokatu zuten; Maiak, Martinek eta Barrosok, haurtzaroarenetan. Eta Lizasok, minbiziaren inguruan.\nBerriro hazten ikustea\nAlaia Martinek etxean jokatzen zuen atzo, bere herrian, hazten ikusi duen Oiartzunen. Lehen agurrean aitortu zuen bere desioa: Oiartzunek berriro hazten ikus zezala atzo arratsaldeko saioan. Tira, txikitu behintzat ez zen egin. 667 puntu batu zituen, bigarren tokia lortu zuen eta kartzelako lanik puntuatuena berea izan zen.\nKartzelako lehen bertsoan bidea ireki zuen berez estu zetorren gaian. Horretan asmatu egin zuen Alaia Martinek. «Tristeziak hartu ohi nau orain barren barrenetik/ nire semetxo maiteak begiratuta hemendik/ negar baten egoten da negarra dator minetik/ ta egoera erreala onartzearen ezinetik/ ezin diot ezer esan beraren aldamenetik/ pixa eiten du ohean eta pena ematen dit/ amets gaiztoak baitauzka aita hil zitzaionetik». Gainontzean, beti bezala tenple handiarekin jardun zuen. Eroso sumatzen da oholtzan, nahiz eta atzo azken errepikan batzuetan nahastu egin zen. Kontrakoa iruditu arren, bere ere urduri jartzen den seinale. Patxada agertzearen meritua norainokoa den bistaratzen da halakoetan.\nJon Maiaren ezustea\nJon Maia izan zen laugarrena, ezustean askorentzat. Saioa lotu samar hasi bazuen ere, ariketaz ariketa saioan sartzea lortu zuen. Puntu erantzunean bidesarien inguruko gaia egokitu zitzaion, korapilatsua, eta hor oso puntu gutxi bildu zituen. Gainontzean, ez zuen estropezu handirik egin. Seiko motzean Alaia Martinekin aritu zen bi lagunen paperean. Alaia arazoak zituenean bakarrik akordatzen zen Jonekin. «Telefono dei epela/ beti berdin datorrela/ arazo bat dut Joni deitzea duzu erregela/ baina destinu krudela/ pentsatzen baitut honela/ inoiz ligatzen ez duen lagun jatorra naizela». Eta kartzelakoan ere ondo aritu zen. Hauxe, lehena, «Zer ote da ba beldurra edo zer ote da ba ikara/ zer ote da ba gorputz horretan nonbait dabilen zirrara/ gure alabak txisa egin du gaixotasun bat al da ba/ adin hortako konplejuetan beti izaten da traba/ behin eta berriz irtetzen zaizu beti gabarikan gaba/ goizean jaiki eta bustita izaten dezu izara/ baina horregatik zu ez kezkatu ta lasai egon alaba/ zure gelako beste haur denak bezelakoxea zara».\nAzken biak, Odei Barroso eta Beñat Lizaso, seiko motzean parean egokitu ziren. Barroso primeran aritu zen ariketa horretan. Duela hogei urte rock talde bat izan zutela eta Barrosok berriz igo nahi zuen oholtzara. «Nik ere ditut gurari/ dexente eta ugari/ lotu gaitezen berriro lehengo gitarren gudari/ ez al ginen ongi ari/ hasi gaitezen kantari/ doinu zaharrak jartzeko gure garai berriari», bota zuen lehena.\nBeñat Lizasok beretik eman zuen, erorialdirik gabe, duin. Kartzelakoan oso ertz gordinetik abestu zuen. «Senarrak minbizia du iltzatuta barrenean/ egunero aldatzea hobea da azkenean/ odolez bustitzen ditu eztulka hasten denean».


Urtea agurtzeko eguna Buruntzako San Roke ermitan – Ostadar SKT\nKaixo lagunak, eguberri on!\nAbenduan aurkitzen gara, gabonak badatoz, eta Ostadarreko mendizaleok azken urteotako ohiturarekin jarraituz Buruntzako San Roke ermitan txistorrada egingo dugu 10:00etatik 12:00etara. Urtea agurtzeko ospakizuna Urtzi Agirretxe trikitilariak girotuko du. Beraz, anima zaitezte modu jatorrean urtea bukatzera. Gogoan izan txistorra, salda eta gainerakoak banatuko ditugula agortu arte. Aupa Ostadar! Gora gu ta gutarrak! Eta urte berri on guztioi!


Korrika Donostian, 2019ko apirilak 12: trafiko aldaketak eta ibilbidea | Herriak eta hiriak | EITB\nKorrikak trafiko aldaketak ekarriko ditu gaur, Donostian\nHiria ez da guztiz itxita egongo. Korrika Donostiako kaleetatik pasa ahala, errepideak trafikora irekitzen joango dira pixkanaka. 21:30 aldera berreskuratuko du hiriak normaltasuna.\n20. Korrika, BDonostian. Argazkia: Korrika-Flickr\nGaur, ostiralarekin, trafiko aldaketak izango dira, Korrika dela eta. Tarteka garraio publikoari ere eragingo dio euskararen aldeko lasterketak Donostiatik egingo duen ibilbideak.\nDonostiako Udalak jakinarazi duenez, Korrika Errekalde auzotik sartuko da 16:28 aldera eta ibilbidea egin ondoren, Pasaiarantz joango da. Hiria ez da guztiz itxita egongo. Korrika Donostiako kaleetatik pasa ahala, errepideak trafikora irekitzen joango dira pixkanaka. 21:30 aldera berreskuratuko du hiriak normaltasuna.\nHauxe izango da Korrikaren ibilbidea Donostian:\nIbilbidea Errekalden hasi eta auzo hauek eta hurrenkera honetan zeharkatuko ditu: Antigua, Erdialdea, Gros, Parte Zaharra, Zentroa, Amara, Erribera, Loiola-Martutene, Egia, Intxaurrondo, Larratxo-Altza eta Bidebieta. (ibilbide eta ordutegiak atxikitzen dira)\nAntiguatik pasatzerakoan, 16:35ak aldera, Matia kalea, Ondarbide eta Benta Berri dagoen zatia, trafikoarentzat itxiko dira, 20:00ak arte.\nBestalde, Korrika dela eta, aldaketak egingo dira Dbusen 5-Benta Berri eta 38-Trintxerpe-Altza-Molinao lineetan.\nApirilaren 12an, ostirala, 17:00etatik 20:30era gutxi gorabehera, 5-Benta Berri linearen autobusak ez dira joango Matia kaletik. Autobusak Zumalakarregi Hiribidetik joango dira Europa Plazaraino eta Elias Salaberria kalera bira egingo dute bere ohiko ibilbidea berreskuratzeko Zarautz Hiribidetik aurrera.\nBeraz, Matia, Benta Berri eta Resurrección María de Azkue geltokiak zerbitzurik gabe geratuko dira eta Zumalakarregi eta Tolosa Hiribideetara lekualdatuko dira.\nApirilaren 12an ere, 15:00etatik zerbitzua bukatu arte, 38-Trintxerpe-Altza-Molinao linea ez da Euskadi Etorbidetik joango. San Pedrorantz, mikrobusa Portuko pabiloietatik joango da eta geldialdia egingo du Euskadi Etorbidera berriro irtetean (behin-behineko postea).\nGeltoki hauek kenduko dira: Euskadi Etorbidea 5 eta Euskadi Etorbidea-Azoka, eta behin-behineko postean egingo du geldialdia.


Sopelako Udala - "Aktibate Klik Sopela 2021" Sopelako Udalaren bonu kanpaina martxan da\nZu hemen zaude: Hasiera ENPLEGU ETA SUSTAPEN EKONOMIKOA "Aktibate Klik Sopela 2021" Sopelako Udalaren bonu kanpaina martxan da\nGuztira, 6.425 bonu jarri dira zirkulazioan, eta 18 urtetik gorako pertsonek erosi ahal izango dituzte 2022ko otsailaren 28ra arte (edo agortu arte).\nSopelako Udalak "Aktibate Klik Sopela 2021" bonu kanpaina jarri zuen martxan pasadan abenduaren 17an. Kanpaina hau 2022ko otsailaren 28ra arte egongo da abian.\n47 establezimendu atxiki dira kanpainara: ile-apaindegiak eta estetika-zentroak, surf-eskolak, moda eta osagarrien saltokiak, farmaziak, argazki-zerbitzuak, ostalaritza-establezimenduak, etab.\nKanpaina honen helburua tokiko kontsumoa dinamizatzea da, bi bonu mota salduz:\n- 15+5 bonua; 15 euro, aparteko 5 euro, gutxienez 20 euroko erosketetarako.\n- 30+10eko bonua, 30 €-ko salmentarekin 10 euroko hobaria lortzen da gutxienez 40 €-ko erosketetarako.\nAbian jarritako 6.424 bonuak 18 urtetik gorako pertsonek erosi ahal izango dituzte 2022ko otsailaren 28ra arte (edo bonuak amaitu arte), Kutxabank-eko sarreren salmenta eta bilketa terminaletan eta Sopelako Udalak www.sopela.org webgunean gaitutako plataformaren bidez.\nAtxikitako establezimenduak gehienez 2 bonu onartuko ditu faktura bakoitzeko eta erabilitako bonuen zenbatekoa erosketan agortu beharko da.\nEra berean, atxikitako establezimenduak bonuak trukatu beharko ditu plataforma elektronikoan. Kontsumitzaileek plataforma horretan kontsultatu ahal izango dituzte kanpainari atxikitako establezimenduak.\nSopelako Udaleko Enplegu eta Sustapen Ekonomikoko zinegotzi Teresa Fernandezek "Sopelako tokiko merkataritzari ekonomikoki hain zaila den une honetan laguntzearen" garrantzia azpimarratu du, eta establezimenduei zein bezero potentzialei parte hartzeko deia egin die, "gure udalerrian bilatzen den edozein produktu edo zerbitzu aurki baitaiteke".


Donostia Zinemaldia :: Ikusmira Berriak sei astetik zortzira luzatu du egonaldia\nHemen zaude: Lehen orrialdea > 67. Edizioa 2019 > Berriak\t> Ikusmira Berriak sei astetik zortzira luzatu du egonaldia\nSeigarren edizioko deialdia uztailaren 1etik abuztuaren 30era egongo da zabalik eta Elías Querejeta Zine Eskolako ikasleek ere parte har dezakete\nAukeratutako proiektu bakoitzak 5.000 euroko laguntza izango du\nOstirala, 2019(e)ko ekainak 28\nDonostia Zinemaldiak, Tabakalera Kultura Garaikidearen Nazioarteko Zentroak eta Elías Querejeta Zine Eskolak (EQZE) antolatzen dute ikus-entzunezko proiektuak garatzeko Ikusmira Berriak egonaldi-programa, eta, orain, egonaldia sei astetik zortzira luzatu dute. Gainera, aurtengo urtetik aurrera, EQZEko ikasleek ere aurkeztu ahal izango dituzte beren proiektuak Ikusmira Berriak programara, Nest Film Students topaketan parte hartzen dutenekin eta Euskal Herriko, Espainiako eta gainerako herrialdeetako zinemagileekin batera.\nIkusmira Berriak programaren seigarren edizioko deialdia uztailaren 1etik abuztuaren 30era egongo da zabalik. Azaroan jakinaraziko dute zein diren aukeratutako bost lanak. Proiektu bakoitzak 5.000 euroko laguntza izango du, garatu ahal izateko. Laguntza maiatzean emango zaie, egonaldiaren bi zatien erdian; hala, zinemagileek hobeto administratu ahalko dituzte beren bitartekoak eta hobeto aprobetxatuko dute esperientzia.\nLehenengo egonaldia 2020ko martxoaren 2tik apirilaren 12ra izango da; hala, lau aste iraun beharrean, sei iraungo du. Apiriletik irailera bitarte ere zuzendariek beren proiektuan lanean jarraituko dute; adituen batzordearen aldetik tutoretza jasoko dute online. Sergio Oksman aurten ere izango da batzorde horretan, eta Eugenia Mumenthaler ekoizlea eta Javier Martín programatzailea batuko zaizkio. Irailean, Zinemaldiarekin bat eginez, zinemagileak berriz etorriko dira Donostiara, egonaldiko azken bi asteak egitera. Orduan, proiektua garatuagoa izango dute zinema-industriari haren berri emateko. Aldi horretan, pitching saiorako (proiektuaren aurkezpena) prestakuntza jasoko dute, Zinemaldian bilduko diren 1.500 profesionaletako batzuekin bileraren bat lotzeko helburuarekin.\nAurtengo Ikusmira Berriak programara aurkeztutako proiektuei dagokienez, Sin dolor (Michael Wahrmann) aukeratu dute TorinoFilmLab-en, eta Un personaje volador proiektuak (Martina Juncadella) Buenos Airesko Bacifi zinema-jaialdiko garapenerako eta koprodukziorako plataformaren ARTEKino saria jaso du. Aurreko urteetan aurkeztutako proiektuei dagokienez, honako hauek ere jaso dituzte sariak edo aukeratuak izan dira nazioarteko zinema-jaialdietan: El agua, Elena López Rierarena; Pornomelancolía (lehen, ‘El oasis’), Manuel Abramovichena, eta Dormen os peixes de olhos abertos, Nele Wohlatzena.\n918 gau (Arantza Santesteban) lana filmaketa betean dago; Chupacabra (Grigori Kolomitsev) eta Stephanie (Leonardo Van Dijl) abuztuan hasiko dira filmatzen, eta abuztuan bertan amaituko da Eles transportan a morte lanaren filmaketa (Samuel M. Delgado eta Helena Girón). Gainera, Las letras de Jordi (Maider Fernández Iriarte) eta Fantasía (Aitor eta Amaia Merino) postprodukzio aldian daude, eta azken sei hilabeteetan honako lan hauek estreinatu dira: Muga deitzen da pausoa (Maider Oleaga), Gijongo Zinema Jaialdian, eta Trote (Xacio Baño), Locarnon, zeina Zabaltegi-Tabakaleran aukeratua izan zen.\nIkusmira Berriak ikus-entzunezko proiektuak laguntzeko programa bat da, Tabakalerak, Donostia Zinemaldiak eta Elías Querejeta Zine Eskolak antolatua, REC Grabaketa Estudioaren eta Euskadiko Filmategiaren laguntzarekin, eta Donostia 2016 Europako Kultur Hiriburuaren legatuaren parte da.


Arbequina oliba-olioa - Gastronomía Vasca: Escuela de Hostelería Leioa\nKategoria Koipe jangarriak eta ozpinak\nArbequina olibatik eskuratzen den olioa. Olibak prentsatuz eskuratzen da eta iragazteko nahiz ontziratzeko garaian prozedura mekanikoak baino ez dira erabiltzen. Horregatik ez da kalitate-akatsak zuzentzeko disolbatzailerik onartzen; beste oliba- eta hazi-olio batzuekin onartzen badira ere.\nArbequina Palestinan jatorria duen olibondo (Olea europea) mota bat da.\nMedinaceli dukeak ekarri zuen Espainiara XVII. mendean. Duke hau Arbeca-ko (Katalunia) gaztelu-jauregian bizi zen eta udalerri honen omenez eman zitzaion izena olibondo mota honi.\nArbequinaren bereizgarriak honako hauek dira: hotzarekiko erresistentzia handia, indar oso gutxikoa eta lurzoru karetsuetarako erresistentzia txikia. Arbequinaren fruituak Espainian landatzen direnenak baino txikiagoak dira, bat eta bi gramo bitartekoak.\nMahaiko oliba gisa erabiltzeaz gain, kalitate handiko oliba-olioa egiteko ere erabiltzen da. Normalean mota honetako olibekin egindako oliba-olioak koipetsuagoak izan ohi dira eta amaieran zapore zertxobait mina izaten dute.\nGantz azido aseak 16.6 g\nGantz azido monoasegabeak 70.99 g\nGantz azido poliasegabeak 10.49 g\nOlagarro eta patatan carpaccioa


Santiago Bengoa - Wikipedia, entziklopedia askea.\nGasteiz, 2021eko uztailaren 12a (65/66 urte)\nSantiago Bengoa Bengoa (Oleta, 1955 - Gasteiz, 2021eko uztailaren 12a) Arabar sindikalista izan zen. Maisutza Industrialeko ikasketak egin zituen Eibarko Armeria Eskolan. 1972an, Altzolako Rodisa lantegian lanean ari zela hurbildu zen CCOO sindikatura. CCOOren bilakaeran erabakigarria izan zen Bartzelonako Biltzarrean parte hartu zuen. Bilera hartan mugimendu-sindikatu izateari utzi eta sindikatu gisa antolatzeko erabakia hartu zuen CCOOk. Arabako CCOOn hainbat kargu izan zituen, baita Kimika Federazioan ere. 1987an, Euskadiko CCOOren idazkari nagusi hautatu zuten, eta kargu horretan egon zen 2000. urteko Biltzarrera arte.\nOrriaren azken aldaketa: 13 uztaila 2021, 15:07.


Hizkuntza gutxituen Europako literatura zirkuitua\n2015-09-10 10:00 —\n"Beste hitzak–Other Words" egitasmoak hizkuntza gutxituetan idazten duten idazleentzat Europan sorkuntza-egonaldien zirkuitu bat osatu nahi du, hainbat herrialdetako bazkide sarearen bitartez. Donostia 2016k eta Donostia Kulturak bultzatutako Other Words ekimen honetako kide ondorengo herrialdeak eta erakunde/elkarteak dira: Donostia Kultura eta Donostia 2016 (Euskal Herria), Foras na Gaegile (Irlanda), Association for Contemporary Art X-OP (Slovenia), Youth Forum – Bitola (Mazedonia) eta Leeuwarde/Ljouwert 2018 (Frisia, Herbehereak).\nEkimena abian da jada, baina proiektua bera 2016–2019 tartean egingo da.\nHizkuntza gutxituetan ekoizten den literaturari nazioartean zabaltzeko aukerak ematea.\nHizkuntz aniztasunari garrantzia ematea.\nLiteratur sorkuntza prozesuak ikustaraztea.\nAgerian ez dauden gaiak, ikuspegiak eta gizarte sektoreak ikustaraztea.\nHizkuntza gutxituen literaturaren inguruko eragileen elkarlana gauzatzea.\nProiektuaren ardatzak, berriz, honako hauek dira:\nEgonaldiak. Proiektuaren ardatz nagusia dira, proiektuak herrialdeen arteko idazle “trukea” baitu oinarri; hau da, lurralde parte-hartzaile bateko idazle batek beste herrialde batean igaroko ditu zortzi aste. Herrialde bakoitzeko bi idazle joango dira beste herrialde batera; beraz, 10 idazlek parte hartuko dute urtero. Herrialde bakoitzak bi idazle bidaliko ditu, eta beste bi jasoko ditu.\nLiteratur sorkuntza proiektuak. Egonaldietan, idazleek sektore edo errealitate ezkutuen inguruko gaiak landuko dituzte, eta horien inguruko literatur testu bat izango da azken emaitza; betiere, komunitate hartzailearekin harremanean eta sorkuntza prozesuari ikusgarritasuna emanez (egonaldian zehar hainbat ekimenetan parte hartuko dute idazleek hori lortzeko).\nItzulpenak. Proiektuaren helburuetako bat hizkuntza gutxituen literatura ezagutaraztea eta idazleen arteko harremana bultzatzea denez, egonaldietan sortutako testuak bazkideen hizkuntzetara eta ingelesera itzuliko dira. Era horretan, “beste hitzak” eta “besteen hitzak” geureganatuko ditugu.\nWebgunea. "Beste hitzak" egitasmoko lanak, eta baita sorkuntza prozesua bera ere, horretarako sortutako webgunean jasoko dira, eta hori izango da egitasmoan egindakoa ezagutarazteko oinarri nagusietako bat.\nProiektuaren epeei dagokionez, egitasmoan jada lanean ari dira herrialde ezberdinetako elkarte eta erakundeak, eta proiektu honetan publikoki eman den lehen urratsa idazle parte-hartzaileak aukeratzeko lehiaketak martxan jartzea da. Lehiaketako oinarriak kaleratu dira, egitasmorako idazlerik egokienak hautatzeko asmoz. Deialdia martxan denez, bertako idazleei deia egiten diegu anima daitezen, oso aukera ona baita literatur sorkuntza garatzeko eta beste herrialde bateko errealitatea ezagutzeko. Hautatutako idazleek 8 asteko egonaldia egingo dute beste herrialde batean.\nGerora, beste epe edo mugarri batzuk egongo dira, eta horiek ezagutarazten joango gara; nolanahi ere, azpimarratzekoa da idazleen lehenengo egonaldiak 2016ko udaberrian izango direla, martxoaren 14tik maiatzaren 15era.


Itzulpen Antologia I — EIZIE Elkartea\nTxalupak jaberik ez\nJEAN DIHARCE IRATZEDER\nDomiku Garat. Biltzarraren defendatzaile\nItunben ekonomikoaren legea\nEuskal Itzultzaile, Zuzentzaile eta Interpretarien Elkartea (EIZIE) 1987an sortu zenean, itzultzaile gazte edo hasberrien eta zahar edo esperientziadunen belaunaldien artean zubi egin zuen taldetxo batek ere parte hartu zuen aipatutako sorreran. Elkarteak bere ibilbideari ekin eta handik gutxira, gerra aurrekoa dei dezakegun belaunaldiko idazle-itzultzaileen lana aitortzeko eta ilunbeetatik atera eta ezagutzera emateko asmoa piztu zen gure artean. Izan ere, horietako batzuek idazle gisa oihartzun handia zeukaten, baina beraien itzulpen lanekiko aitorpena ia beti bigarren mailan uzten zen. Horrela, hirurogeita hamar urte beteak zituzten itzultzaileen zerrenda osatu eta 1991ko otsailaren 16an gure asmoekin ados azaldu zirenak Elkarteko Ohorezko Bazkide izendatu genituen. Jaime Kerexeta, Santiago Onaindia, Jean Diharce «Iratzeder», Yon Etxaide, Lino Akesolo, Pedro Berrondo, Maria Dolores Agirre eta Eusebio Erkiaga izan dira lehenak.\nBaina hori ez da nahikoa beraien itzulpen lanei zor diegun aitorpena emateko, eta horregatik EIZIE elkarteak beraien lanekin itzulpen antologia hau osatzea erabaki zuen, haien lanarekiko aitorpen bezala ez ezik, beste itzultzaileontzako eta lan honetan hasiko direnentzako ikasbide bezala ere.\nAntologia prestatzeari ekin genionerako Lino Akesolo eta Eusebio Erkiaga zenduak ziren. Horregatik, itzultzaile omenduen lanen artetik antologia honetarakoak aukeratzeko orduan, beste seiekin banan-banan hitzegin genuen gure asmoak azaldu eta beraien lanen artekik gustukoena zutena azal ziezaguten; aldiz, Akesoloren eta Erkiagaren lanak aukeratzeko, bizitzan haien adiskide edo lankide izandakoengana jo genuen.\nAskoren lanak, ordea, luzeegiak ziren osorik antologian argitaratzeko. Horregatik, atalak aukeratu behar izan ditugu, bi kasutan izan ezik.\nJaime Kerexetak Bibliatik Esakunak aukeratu zituen, eta guk Esakunen artetik atal bat argitaratzen dugu.\nSantiago Onaindiak R. Tagoreren The Crescent Moon poema aukeratu zuen antologia honetarako. Illargi Barria izenburupean Iru poema liburuan argitaratu zen poema hau, eta gaur egun agortuta dago, biblioteketan bakarrik aurkitu daitekeelarik.\nJean Diharce «Iratzeder» Belokeko monastegian bisitatu genuen eta Salmoak argitaratzea proposatu zigun. Kasu honetan ere, salmo batzuk aukeratu behar izan ditugu, liburua oso luzea delako. Salmoak abesteko itzuli-egokitu zituen Iratzederrek, eta jatorriz partitura eta guzti argitaratuta daude, baina guk letra soilik ematen dugu.\nYon Etxaidek Isidoro Fagoagaren Domiku Garat. Biltzarraren defentzaile liburua itzuli zuen, eta 1979an argitaratu zen. Moldiztegiko errakuntzak zirela eta, itzultzaileak goitik behera errepasatu zuen berriro bere lana. Liburu osoaren argitalpen berri bat egingo dion argitaletxeren baten zain dagoen bitartean, guk ezinbestez liburu horretako lehen atala argitaratzen diogu.\nLino Akesolori Joan Kurutzekoa liburutik berak itzuli zituen ataletako bat aukeratu diogu. Liburu zail bezain mardul horren itzulpena hiru itzultzaileren lana izan zen, baina esan bezala, Akesolo jaunari berak itzulitako zatietako bat, Gau illuna hain zuzen, aukeratu diogu bere adiskideekin hitzegin ondoren.\nPedro Berrondo Cervantesen itzultzaile gisa da ezaguna gure artean. Beste liburu batzuk ere itzuli dituen arren, *Don Kijote Mantxako* liburutik atal batzuk argitaratzea erabaki dugu berarekin batera. Gainera, aukeratu ditugun atalen artetik lehenengoaren beste dozenerdi bat itzulpen ere badira euskarara eginak. Bestalde, mende honen hasieran Don Kijote obraren beste zenbait atal ere euskaratu ziren. Azterketa konparatuak egiteko material ugari, beraz.\nMaria Dolores Agirre oso ezaguna da euskal kulturaren munduan eta batez ere antzerkigintzan, 50eko eta 60ko hamarkadetan antzerki lan asko itzuli zituelako. Tamalez, ordea, haren lanak oso gutxik ezagutzen dituzte gaur egun, bi obra bakarrik baitaude argitaratuta itzuli zituen guztien artetik. Eta ez hori bakarrik, haren lanak aurkitzea ere zaila da. Guk Eugenio Arozena Antzertiko zuzendariari esker eskuratu genuen hemen argitaratzen dugun Txalupak jaberik ez obra. Garaiko idazmakinetan kalko-paperarekin sei kopia batera egiteko zegoen ohituraren ondorioak nozitu behar izan ditugu lana transkribitzerakoan. Horregatik, hitzen batzuk ulertu ezin izan ditugunean [...] zeinua erabili dugu. Gainontzean, beste kasu guztietan bezala, jatorrizko testua osorik errespetatu da, egin den aldaketa bakarra grafiari dagokiona delarik, hori bai eguneratu egin delako.\nAzkenik, Eusebio Erkiaga zenaren lan bat aukeratu dugu. Belaunaldi horretako itzultzaileen artean bera izan zen 80ko hamarkadan gure herrian administrazioko testuak itzultzeko sortu zen beharrean murgildu zen bakarra. Horrela, Bizkaiko Foru Diputazioak aro demokratikoari ekin eta gutxira argitaratu behar zuen Itunben Ekonomikoa itzuli zuen Erkiaga jaunak, eta esan bezala testu horretako atal bateko zati bat aukeratu dugu antologia honetarako.\nJatorrizko testuei dagoekienez, azalpen batzuk. Testuak aukeratu ondoren itzultzaileei beraiei galdetu genien zein hizkuntzatatik eta zein argitalpenetatik egin zuten itzulpena. Beraiek emandako argibideez baliatu gara, beraz, argitalpen elebidun honetan azaltzen diren jatorrizko testuak ere aukeratzeko; horrela, nahi duenak aukera izango du beste garai bateko itzulkera sakon aztertzeko.\nHauxe da antologia honen historia laburra. Uste dugu itzultzaileontzat eta itzulpenaren irakaskuntzari begira material oso baliagarria izango dela gure aurrekoek literatura nahiz administrazioko testuak itzultzeko zein baliabide erabiltzen zituzten ezagutzeko. Baina baliagarria izan daiteke hizkuntzalarientzat ere, hizkuntzen arteko harremanak, interferentziak, hizkuntzaren beraren bilakaeraren nondik norakoak aztertzeko eredu baliagarriak aurki daitezkeelako. Eta azkenik, literaturaren munduan murgilduta daudenek edo murgildu nahi dutenek ere aurkituko dute antologia honetan irakurgai ederrik.\nIrakurle askorentzat baliagarria izango dela pentsatuz egin dugun omenaldi-lan honek, ordea, ez zuen argirik ikusiko Gipuzkoako Foru Aldundiaren Kultura, Kirol eta Turismo Sailak eta Euskal Herriko Unibertsitatearen Euskararako Errektoreordetzak eman diguten laguntza gabe. Beraiei esker argitaratzen da beraz Itzulpen Antologia hau. Gure eskerrik beroenak, halere, bertan jasotzen diren itzulpenen egileei eman nahi dizkiegu. Eskerrak, orobat, lan horietako batzuen argitalpen eskubideak dauzkaten argitaletxeei ere, antologia honetan argitaratzeko baimena emateagatik.


39 urte elkarrekin eman ostean, bikote gay bat ezkondu egin da, horren ondorioz lan egiten zuen ikastetxe erlijiosotik bota egin dute bikotekideetako bat, eta diru faltan, pisua saldu eta hurbilekoen etxeetan ostatu hartu beharrean dira. Horrela hasten da Love is strange estatubatuarra, baina abiapuntu indartsu horri askoz ere probetxu handiagoa atera zitzaiokeela da bukaeran geratu zaigun sentsazioa. Xumea baita Love is strange, pretentsio handirik gabea, bikote heldu baten maitasuna...\nPagafantas filmaren zuzendaria eta 8 apellidos vascos arrakastatsuaren gidoilaria da Borja Cobeaga, baina tonu ilunagoa eta malenkoniatsuagoa dario Negociador bere azken lanari. Hori bai, Vaya Semanita-ren kutsua ez du gainetik kentzen pelikulak. Eszena ugaritan serio jarri da zuzendari donostiarra, sakon, euskal gatazkaz gogoeta egiteko asmoz; eta beste batzuetan aldiz, topiko-gag-txisteen bidez barre eragitea du helburu. Uztarketa horrek ez du osotasunean funtzionatzen, eta erdibidean...\n“Ez dut zertan hau jasan” esan nahian bezala, lauzpabost ikusle aldi berean atera dira zine-aretotik, The Tribe film ukrainarraren unerik gordin eta deserosoenetakoan. Zinema beti ez baita erosoa, atsegina eta polita. Bizitza bezalaxe. Protagonista nerabe gormutuentzako barnetegi batera iritsiko da, eta berehala ikasiko du bertan bizirauteko arau nagusia: oihanaren legea, indartsuenaren legea. Lapurreta, ustelkeria, prostituzioa, borroka, tortura, hilketa… In crescendo egingo du...\nKarabana xumean, mundutik at, arazoetatik at, zoriontsuak dira Laila eta Aaron, Catch me daddy filmeko protagonistak. Apenas duten dirurik, eta ezkutuan bizi dira, iraganetik ihesi. Baina hala ere, zoriontsu dira, elkar maite dutelako, barre egiten dutelako elkarrekin, eta ez dutelako gehiago behar. Zoriontsu… atzean utzi nahi duten iraganak aurkitzen dituen arte. Lailaren aita pakistandarrak agindua eta dirua eman baitu, alaba etxera bueltatu dezaten. Orduantxe hasiko da bikotearen gaurik...\nInpultsoak kontrolatzeko zailtasunak dituen eta biolento jartzen den nerabea, arazo ekonomikoek eta semea menderatu ezinak itota duten ama, eta arrazoi ezkutuek hitz-totel bihurtu duten bizilaguna. Koktel indartsua aurkeztu digu Xavier Dolan zuzendari kanadarrak, Mommy filmean. Bai, pelikularen une ugaritan badirudi bideoklip batean gaudela, pop abesti arrakastatsuen erritmora; bai, artifizioa atsegin du Dolanek, planoetan, estetikan, efektismora ailegatuz, zenbaitetan. Eta bai, esango nuke...\nZinemaldia potente dator aurten, adituek diote, eta Euskal Herriko produkzio garrantzitsuak daude tartean, Loreak (ikusi trailerra), Lasa eta Zabala (ikusi trailerra) eta Negoziatzailea, adibidez. Batzuk, kritikak eta ikusleek aurretik laudaturiko pelikulak dira, dagoeneko arrakastaren bermea daramatenak. Hona horietako bost proposamen interesgarri. Boyhood Urteko pelikuletako bat da. Richard Linklater zuzendari estatubatuarra 2002an hasi zen Boyhood errodatzen, eta 12 urte iraun du...\n10 / 28«Aurrekoa910111220Hurrengoa»


Irekia Eusko Jaurlaritza - Gobierno Vasco :: Gabon zahar gauean dozena bat kotiloi ospatuko dira Euskadiko lokal handietan\nGabon zahar gauean dozena bat kotiloi…\nHerrizaingo Sailak informazio eta kontrol kanpaina egingo du lokal guztietan\nOrotara, edukiera handiko dozena bat lokalek baimena izango dute Euskadin Gabon zahar gauean kotiloiak antolatzeko. Joko eta Ikuskizun Unitatera atxikitako Ertzaintzako agenteek taberna guztiak kontrolatuko dituzte, eta suteen aurkako babesa, larrialdi irteeren egoera eta bereziki baimendutako pertsona kopurua ez gainditzea gainbegiratuko dute.\nHamabi tabernen artean gehienek dagoeneko jaso dute kotiloia antolatzeko baimena, dagokien udal lizentziaren barruan. Gainerakoak kirol instalazioak edo erabilera anitzeko aretoak dira, eta Gabon zaharretako jaia ospatzeko berariazko baimena behar dute.\nAzken kasu horietan, egun horretarako berariazko baimena jasotzeko eskatzen du Eusko Jaurlaritzako Joko eta Ikuskizun Zuzendaritzak; horretarako, antolatzaileek egun horretarako diseinatutako autobabes plan bat aurkeztu behar dute, lokalaren forma berrira egokitutakoa eta legedi teknikoa, hau da, Eraikuntzaren Kode Teknikoa errespetatuko duena. Horrez gain, gehienezko edukiera kalkulatuko duen justifikazio memoria aurkeztu beharko da, larrialdi irteeretarako eta ebakuazio ibilbideetarako egokia izango dena. Azterketa langile teknikari eskudunek egin beharko dute. Lokalaren edukiera mila pertsonatik gorakoa baldin bada, kea bideratzeko irteera behartu bat ere izan behar du.\nAurten, Joko eta Ikuskizun Zuzendaritzak prebentzio eta informazio kanpaina abian jarri du, eta horren harira, lokalak ikuskatu ditu kotiloiak ospatu aurretik, segurtasun baldintzak egiaztatzeko eta eska daitezkeen neurriak gogorarazteko antolatzaile eta titularrei. Joko eta Ikuskizun Unitatera atxikitako Ertzaintzako agenteek suteen aurkako babesa, larrialdi irteeren egoera eta bereziki baimendutako pertsona kopurua ez gainditzea gainbegiratuko dute.\n.Horrelako arauak hautsiz gero, zigorrak 1.200 eta 3.000 euro artekoak izan daitezke, arau-hauste larritzat jotzen badira; oso larritzat jotzen badira, ostera, 150.000 euro arteko zigorra jaso eta lokala ixteko arriskua izan daiteke.\nEAEko araudiak ezarri du lokal publikoak kontrolatzeko eskumena lizentzia eman duen organoari dagokiola (udala). Hala ere, 700 pertsonatik gorako edukiera duten lokalak kontrolatzeko eskumena Eusko Jaurlaritzarena ere bada, partekatu egiten baita.


Jokin Uharte, artzaina: "Lana zuk nahi duzun moduan egin dezakezu" - - Guaixe.eus\nLarraitz Amadoz Lazkano\nJokin Uharte, artzaina: "Lana zuk nahi duzun moduan egin dezakezu"\nLarraitz Amadoz Lazkano 2017-09-01 08:25\nAntonio osabaren erreleboa hartu eta artzaina da Jokin Uharte. Ospatu berri den Artzain Egunaz esan digu "egun garrantzitsua" dela "herriarendako eta lanbide honetan aritzen garen guztiondako ere. Artzaintza ezagutzeko oso aukera ona da".\n1. Noiz hasi zinen artzain lanbidean?\nOrain dela hamabost urte inguru hasi nintzen. Osabak artaldea zeukan eta berari laguntzen eman nituen nire lehengo urteak. Duela zazpi urte nik hartu nuen lekukotza osaba jubilatu zenean, eta bakarrik nabil harrezkeroztik. Hasierako urteetan langile moduan aritzen nintzen, eta azkeneko urteetan beste ardura batzuk ere hartu behar izaten ditut.\n2. Beste lanik izan duzu?\nBai, beste lanen batean ere aritu naiz. Ikasketak bukatu eta gero lantegi batean egon nintzen bi urtez, baina ez nuen nire lekua bertan aurkitu. Horren ondoren, osabaren artaldearekin lanean hasteko aukera izan nuen eta hemen jarraitzen dut. Askoz ere gusturago nago hemen, egia esan.\n3. Prestakuntzarik jaso duzu artzain izateko?\nLaborantzarekin zerikusia zuen lanbide heziketa egin nuen garai batean, eta jakintza horrek balio izan dit. Ingeniaritza egiten ere saiatu nintzen, baina ez zen ongi atera eta beste bide batetik joatea erabaki nuen.\n4. Osabaren jakintzak lagundu dizu lanbidea ikasteko orduan?\nNoski. Zazpi urte inguru aritu nintzen osabarekin langile moduan ardura gutxiagorekin, baina, bitartean ikasteko aukera handia dago. Gauzak nola egiten diren ikusten duzu, esperientzia hartzen duzu, gauzak ongi eta gaizki eginez ikasten duzu, hobetzeko aukera ematen dizu horrek, azken finean. Gaur egun dakidan guztia hemen ikasi dut.\n5. Zer eman dizu lanbide honek?\nGauzak zure modura egiteko aukera ematen dizu. Hori azpimarratuko nuke. Lana zuk nahi duzun moduan egin dezakezu, inork ez dizu agintzen eta horrek esanahi berezia dauka niretako. Lanaren egunerokotasunari dagokionez, ordutegi zehatzak ere baditugu, adibidez, ardiak jetzi, janaria eman. Hala ere, gainontzeko ardurak egiteko askatasun osoa duzu. Denborarekin gainera hobetzeko ilusioa hartzen duzu lanbide honetan.\n6. Zein da zure egunerokoa?\nUrtaroaren arabera aldatu egiten da lana. Otsailetik aurrera, udaberria aldera, arkumeak jaiotzen dira, eta hori izaten da ardura nagusia. Oso gainean egon behar zara garai horretan, batez ere, arkumea izan duten ardiekin. Borda barruan egoten dira ardiak eta kanpoan daudenean baino lan gehiago izaten da, garbitu, janaria eman, eta egunero aurreikusi gabeko lanak agertzen dira.\nUdan larrean egoten dira ardiak eta jetzi behar ditugunean baino ez ditugu bordan sartzen. 06:30ean eta 17:30ean jetzi behar dira. Belarrak moztu eta bildu behar dira neguko bazka prestatzeko. Udazkenean egun osoa kanpoan egoten dira, eta lan gutxien dagoen denboraldia da.\n7. Udan mendira igotzen duzu artaldea?\nEz, Uharte Arakil inguruko larreetan izaten ditugu uda osoa. Duela urte batzuk osabarekin mendira igotzen genituen, baina azkeneko urte hauetan behean gelditzen dira. Irail arte egunero jezten ditugu eta mendira igo gabe ere eroso ibiltzen dira ardiak.\n8. Gazta eta esnea saltzen dituzu?\nBatez ere esnea saltzen dugu. Joan den urtean arrebarekin gazta egiten hasi ginen, eta hortaz, gure marka sortu genuen, Idiazabal izendapen jatorrikoa. Horretaz aparte, gure esnearen kopuru txiki bat hemengo gaztandegi batera eramaten dugu eta beraiek egiten digute gazta. Gutxika- gutxika saltzen ari gara gazta eta pozik gaude.\n9. Zein iritzi duzu artile eta arkumeen prezioaren inguruan?\nAurten adibidez, ez du inork ere artilea erosi eta bota behar izan dut; beraz, atera kontuak hortik. Momentu honetan, egia esan, ez du inork erosten artilea. Arkumeei dagokionez, aurtengo prezioak mantendu edo zer edo zer jaitsi dira eta arazoak izan ditugu saltzeko. Ez dut oso balorazio ona egiten honen inguruan.\n10. Babesik daukazue instituzioen aldetik?\nBeti egin daiteke gehiago; hori horrela izaten da. Dena den, aurten, Nafarroako Gobernuak eta Eusko Jaurlaritzak Altsasun jardunaldi batzuk antolatu zituzten. Ardi Latxaren plan estrategikoa egiteko asmoarekin bildu ginen eta oso aberasgarria izan zen. Gure beharrak azaltzeko aukera izan genuen eta lanbide hau sustatzeko hainbat proposamen atera ziren topaketa horretatik.\n11. Uharteko Artzain egunean parte hartu duzu?\nBai, noski. Ardi-moztaileei ardiak eraman nizkien lehenik eta, ondoren, txakurren lehiaketara ere eraman genituen ardiak. Osabak lehiaketa honetan parte hartzen du, baina nik ez. Aurten 50. edizioa izan da, egun garrantzitsua da herriarendako eta baita lanbide honetan aritzen garen guztiondako ere. Artzain mundua ezagutzeko oso aukera ona da. Jende asko elkartzen gara beti.


Gora eta beherak | Eleka | KAZETA\nGora eta beherak\nIRITZIA- Izenburuak dioen bezala, gaur egungo gora eta behera zenbait aipatu ditu Ixabel Etxeberriak bere ekarpenean. Arlo politikoari aipamen bat egin ondoren, euskararen egoeraz hausnartu du irakasleak.\n2017/12/01 16:10 Eguneratua: | 0 iruzkin\nGure Berriak guneak erakusten du gaurko abertzaleek duten gogotarako grina eta lerro batzuen bitartez dituzten kezken azalpena. Egia da abertzaletasunak urteetan zehar eraiki dituen egiturak lan itzela egiten dutela eta arerio askoren kontra aterabide asko aurkitzen direla euskarari eta gure lurraldeari hauspoa mantentzeko.\nBeñat Castorenen lerroen irakurketa interesgarria da laburtzen baitu azken urteetan gertatu den abertzaletasunaren lerratze bat eta hitz zehatzak jartzen baititu gaurko errealitateari. Izan ere bi tendentzia argi ikusten ditu Ipar Euskal herriko egoerari, nonbait indartzen dutena toki askotan sumatzen den ahulezia. Alde batetik euskal estatua hlburutzat duen sensibilitatea eta bestaldetik erregionalismo bat nonbait eroso aurkitzen dena frantses estatuaren barnean.\nBi eremu horien mugak non dauden ikustea zaila izaten da independentziaren aldeko diskurtso askoren muinean asimilazio arrisku handiak daudelako, diskurtsok ez baitut beti ekintzarekin bat egiten. Alegia, denborarekin gauzak aitzinatuko direlakoan adibidez. Horrela bestenaz zazpi lurraldeak bilduko dituen proiektu politikoa nun gelditu den ez baita ikusten.\nOrai presoak! Izanen diren bitartean oraina. Ibon Iparragirre hilzorian, Manu Azkarate ondoan. Manuren gutuna ziraragarria, errealitate gordinera eramaten baikaitu, bera ere eri, ezintasunean! Nork du ateko gakoa?\nEuskararen inguruan errealitate bera sumatzen da. Izan ere, azken urteek egituren sortzea ikusi dugu baina asimilazioaren arriskua handia da oraindik. Kezka hor dago, lehen lerroan ari direnen artean. Alde horretatik Kontseiluaren proposamena azpimarratzekoa da, alegia aukera dela gaur egun Kontseilua osatzen duten eta euskal instituzioen artean euskararen aldeko politika bat definitzeko euskararen munduan elkarrizketa posiblea baita. Ez litzateke bide txarra. Izan ere, Euskal Herriko bertso txapelketaren finalaren bezperan, euskarak egin duen bidea goi mailara heltzeko itzela baldin bada ezin da ukatu gure karriketan euskara oso gutxi entzuten dela dakitenen artean ere... Noski menpekotasunaren emaitza dela eta ofizialtasunak ere ez diola eskaini euskarari estatu normala 1978an sortutako autonomian. 50 urte normalizaziora heldu gabe, nahiz eta alderdi batzuek hori segurtatu orduan! Argi da euskal elkargoak eginen dituen urratsek euskararen etorkizuna zalantzan ematen dituela, elkargoak hartu duen abiadura ez baitu berez deus segurtatzen. Abiatu orduko euskararen inguruko lehen kalapitak ikusi ditugu.\nHaatik, baikor izan behar gara, errealistak baina baikor. Eta arrazoinak ditugu ere, euskaraldia iniziatiba, BAM dinamika bezala, zazpi egunez euskaraz. Belaunaldi berriek euskararen alde urrats berriak ekartzen dituzte euskalduntze lana ez baita lan makala oraindik, hiztun gehiegi galdu ditugu, hau irauli behar da! Eta Durango! Ea euskaraz irakurtzeko gogoak asetzen dituen!


Arabatik: Ezkerreko abertzaleon elkarlana (II)\nEzkerreko abertzaleon elkarlana (II)\nArtikulua, berez, existitzen ez den espazio politikoaren bila dabilenak erabiltzen dituen topikoz josita dago. ezkerra/eskuina, autonomista/independentista, sozialdemokrata ona/sozialdemokrata txarra, neoliberalak/sistema liberal zapaltzailearen aurkakoak. Normala deritzot era horretako argudioetara jotzea, norbere burua ontzat hartuz eta albokoarena txartxat. Politika da. Aspaldikoa da jokatzeko modu hori. Ezin ulertuzkoa da, ordea, hain badago argi zer den bertutea eta zer makurkeria, nola litekeen 913.000 bozka izatea PP-UPN, PSOE eta PNVk, aipatu lanean alde negatiboan agertzen diren alderdiak.\nGogoan dut, oraindik, zelan Jose María Aznar Espainiako presidente ohiak gutxietsi zituen, artean presidentea zela, EAEko herritarrak 2001eko hauteskunde autonomikoetan euren botoa, gehiengo ia osoz, Jaun Jose Ibarretxeri eman ziotelako egoera politiko oso bortitz batean. Hark, Aznarrek, adin-gabekotzat hartu gintuen EAEko herritar gehienok, heldutasun gabekoak eta, urrats bat gehiago emanda (ez litzateke lehena) botoa emateko gaitasun gabekotzat ia ia. Kontsiderazio horixe –adingabekoena- zeukaten Ameriketako indigenek europear zibilizatu eta katolikoentzat.\nNik azken hauteskundeetan EAJri eman diot botoa, eta badakit zer egin dudan. PSOEri, UPNri eta PPri eman diotenek ere badakiten bezalaxe. Ezker abertzale anitz horretako botoak bezain konszienteak eta kontsekuentak dira. Boto hausnartuak dira (edo ez) guztiak, neurri berean. Aitortzen dut etxean ere gustura geldituko nintzela ikusi izan ditudan zenbait jarreren aurrean. Hala da. Horretarako arrazoi bakar batek ere ez zuen zerikusirik autonomismoarekin, neoliberalismoarekin edo eskuinarekin. Etxean gelditu edo beste batzuei botoa emateko arrazoiak bestelakoak izan dira, nigan eta herritar gehiengan sendo eragiten dutenak: zintzotasuna boterean; jarrera pertsonal duina; euskararen erabilpena; izaera abertzale praktikoa, eta ez hitzezkoa bakarrik. Nork bete ditu azkeneko hauek?\nHara, zuek (artikulu izenpetzaileok) erakarri nahi dituzuen alderdi batzuk (EA, EB) EAEko boterean daude EAJrekin. Akaso zuek erabilitako kalifikatibo birtuosoak aplika dakizkioke EA eta EBren gestioari eta kalifikatibo makurrak EAJren gestioari? Non eta zertan? Badakizue ondo baino hobeto ezetz, kontuak ez direla horrela.\nIkuspegi sozialetik abiatuta, diskurtsotik eguneroko praktirako jauzia ikaragarria da, egin ezinekoa. Espainiar sozialdemokrazia eskuinekotzat jotzea eta hemengo hipotetikoa ezkertiatzat jotzea ez da zentzuzkoa. Europako sozialdemokraziaren ildoak antzekoak dira alde guztietan. Ez da zentzuzkoa, bestalde, EAJ euskal autonomismo eskuindarraren jomugan kokatzea, eta EA ezker independentismo zintzoan.\nBa al dago alderik kontzeptu nazionalekiko? Sobera frogatuta dago Estatuko indarrek azken hogeita hamar urteotan sentitu duten garairik larriena Lizarra-Garaziz geroztikoa izan dela. Zer jazo zen orduan? EAJk parte hartu zuela Estatuarekiko konfrontazio demokratikoa ekarriko zuen dinamikan. Lizarran EB, HB, Aralar eta EA bakarrik egon izan balira ez zatekeen ezer gertatuko, eta Estatuak ez zukeen alarmarik piztuko. PNVren presentzia da egoera larriaren adierazgarri, gero Ibarretxeren Planarekin gertatu zen moduan. Eta orain gertatu daitekeen moduan EBB berriaren hautaketarekin eta Estatutu Politiko Berria berriro abian jartzearekin.


Euskal mendiko lurraldea | Ibil eta Bizi Euskal Mendietan\nEuskal mendiko lurraldea\nArgazkia : Sauveur Petrissans\nEUSKAL HERRIKO HERRIAK MENDI ESKUALDEAN ETA/EDO MENDIGUNE ESKUALDEAN\nEuskal herriko garapen iraunkorraren adosmenak Euskal mendiko lurraldea definitzen du, “mendi eskualde“ administratibo sailkapena oin hartuz, 1975-04-28 ko erakuspenean idatzitakoa eta“mendi gunean“ ezarria 1985-09-20eko dekretuaren bitartez.\n98 herri sailkatuak dira mendi eta/edo mendigune eskualdean 2060 km2 eremuarentzat (Euskal herriko %69,4a ) Euskal herriko biztanleen %21aren bizi lekua.\nMendi eskualde sailkapen hori mendiko nazional politikoan kokatzen da (1985-01-09-ko legea), «Lekuko biztaleei eta hautetsiei, heien garapen ahalen sortzea laguntzeko helburuarekin, mendiko nortasuna errespetatuz, lurraldeen arteko bizibaldintzen parekotasunean. Lekuko ahalmenen balioztapenean oinarriten da.»\nMapa so egin gibelaldean\nBEHERa ETA ERTAIN GORATASUNEKO AGERREA ETA ARTZAIN GUNEAK\nEuskal mendiko agerrearen ezaugarriak mendigune goratasun ahulak bainan malda handiak dira.\nHiru laborantza fisionomiko bereizi ezberdinen egoitza da : aran behe guneak, tarteko guneak, udako alha guneak, horiek dira artzain eremuak, beren etxola edo kaiolarrekin eta Baterako lur estatutuaren bitartez, kudeaketa kolektiboak onesten duen alha ibilbidea.\nBaionako eta Paueko iriguneen bidegurutzean, agerre honek, sarbide aisezkoa, astialdi eta agroturismo ekitaldi aukera bat eskaintzen du, lekuko ekonomiari buruz probetxugarri daitekena.\nAraudi perimetroaren planoa eta konduan hartu izan den gunea (marraturik) usai onen gidaliburu oinarri honentzat.\nwww.lurraldea.net Euskal mendiaren garapen iraunkorraren adosmena\nwww.anem.org Mendi guneei dagozkion araudi testu nagusiak\nwww.legifrance.gouv.fr Mendi gunea finkatzen duten 1975/04/28-ko erakuspena eta 1985/09/20-ko dekretuari buruzko informazioak.\nintroduction utiles syndicales bonnes basque télécharger crédit photo comme peuvent chasse sports milieu montagne autres contacts activité situation sécurité pratique toute activités conseils respect commission ehmeb gestion usagers pratiques animaux description public cours communes forêt


Tricentenerio City eta Gizartea. Eguneroko bizitzaren Scenes\nErakusketa, Unicaja antolatuta, jarduera 300. Merkataritza Ganberako transferentzia Sevillan Cadizera urteurrena ospatzeko agendan parte da.\nUniversidad de Cádiz, Ateneoan Literatur du, artistikoa eta zientifikoa, Höhr Federico Joly Fundazioak eta Cadiz Kontseiluaren erakusketa honetan elkarlanean aritzeko.\nobjektuak, dokumentuak, jantziak, liburuak ... erakutsi bisitarien zerrenda luze bat 18 eguneroko eszenak, dinamismoa hirian bizi eta bertako biztanleen aisialdirako mendean gehien oparoa bere historiaren garai bat, bidez XVIII.\nCadiz eta XVIII mendean\nCadiz mendean gehien oparoa bere historia eta bai hiria eta bere gizarte-aldi bat bizi izan zen, nabarmenagoa aldaketa bat jasan du. Egun horietan Cádiz bere biztanleria quadrupling eta, sexy, jarduera handiko portua eta merkatari hiri komertziala eder bat izan zen, hezi eta burgesiaren aktiboa, eta horrek zigilu berezi bat inprimatutako zure zaletasunak, gustuak, irakurketak eta moda da, ahaztu gabe, bere berezi zientifikoa eta ilustratuak, edo prentsa hasi zen sentitu behar bokazioa.\nUnicaja Fundazioak antolatutako tercentenary ospatzeko Erakusketa bisitariak mugitzeko gizartea horretara, hiri hartan, objektu eta 18 agertoki, Cadiz pasatzen bidaiari baten esperientzia laburbiltzen bertan birsortzeko duten dokumentuak sorta baten bidez saiatzen urte horietan.\nHorrela, jantziak eta vintage soinekoak, merkataritza protokoloak (horietako asko du Gonzalez merkataritza etxe Sierra Gizonezkoa), ordainketa-txartelak, ordainagiriak etxeko salmentak, erregistro dohaintzak katedrala edo miliak Almanaka baten lana bildu dira 1792an ez dago argitaratuta hiria Pensadora Gaditana, agian lehen izaera feminista argitalpena gisa lanen eskasia da, zezenketen Pepe Hillo (Ancha Calle argitaratuko) edo Cadiz lanak sainetero Juan Ignacio González del Castillo.\nCadizeko Port, merkataritza-etxeak, haien plangintza, beren etxeetan, denbora bulegoetan, talaia, eta bere emazteak, beren gizarte-gertaerak (dantzak, antzerkia eta harrera), bere gizarte-topaketak eta kafetegiak, moda, atzerriko biztanleria the midshipmen Eskola, Armadako edo prentsaren Kirurgia College bildu eta bistaratzen du XVIII Cadiz '18 esperientziak batzuk. Hiria eta Gizartea tercentenary. eguneroko bizitzako eszenak '.


Jardunaldian parte hartu du baita ere Iñigo Urkullu lehendakariak eta Eusko Jaurlaritzako Cristina Uriarte, Beatriz Artolazabal eta Arantxa Tapia sailburuak. Bere mintzaldian Confebaskeko lehendakari Roberto Larrañagak adierazi duenez, “Europako eskualderik lehiakorrenen eta garapen ekonomiko eta sozialik handienekoen klubeko kide izaten jarraitu nahi badugu, gure etorkizunaren gakoak izango dira pertsonak, enpresak eta, batez ere, prestakuntza. Gure lanbide heziketa izaten dena izango gara.\nRead more about Roberto Larrañaga:“gizarte moduan, gure lanbide heziketa izaten dena izango gara”\nBere mintzaldian, Confebaskeko lehendakari Roberto Larrañagak nabarmendu duenez, sari hauek “gure iritziz, balio dute Joxe Mari Kortak hain ondo gauzatu zituen eta guk hainbeste defenditzen ditugun balioen sinbolo diren enpresariak aitortzeko: zintzotasuna, lana, lankidetza, konpromisoa eta herrialdearen ongizatean laguntzea. Ez terrorismoak ez azken 40 urteetan izan ditugun krisiek ez dute lortu balio horiek hondoratzea”. Halaber, Larrañagak enpresariek euskal gizartearen ongizateari egiten dioten ekarpenaren balio azpimarratu du.\nRead more about “Gaur Korta sariekin errekonozitzen ditugun emakume bat eta hiru gizon enpresariren etsenpluak hobetzeko balio digu”\nConfebasken azken txostenean zehazten denez, joan den urrian Euskadin Gizarte Segurantzan inskribatutako enpresa kopurua 70 handitu da iazko hilabete berdinarekin alderatuta, hau da, %0’1eko hazkunde txikia. Urriaren 30ean, konpaini kopurua guztira 58.991 zen, hau da, krisiaren aurretik egon zen topea baino zortzi mila enpresa gutxiago gutxi gorabehera. Sektoreka, eta urtearteko terminoetan, eraikuntzako enpresak (+%1’7) eta industriakoak (+%0’2) hazi dira. Aitzitik, zerbitzuen sektorean pixka bat jaitsi dira (-%0’1).\nRead more about Azken urtean Euskadiko hazkundea ia nulua izan da bai enpresa kopuruari bai autonomoen kopuruari dagokionez\nConfebask Euskadin egingo den Enpleguaren Nazioarteko lehen Biltzarraren inaugurazioan izan da\n“Enpleguaren Nazioarteko I. Biltzarra: Erronkak, aldaketa handia egiteko” izeneko ekitaldia Eusko Jaurlaritzako Enplegu eta Gizarte Gaietako Sailak antolatu du, eta bertako sailburu Beatriz Artolazabalek inauguratu du gaur goizean, Vitoria-Gasteizen, bertan zirelarik ordezkari instituzional eta sozial ugari, horien artean Confebask Euskal Enpresaburuen Konfederazioa, eta bere izenean Roberto Larrañaga lehendakaria. Bere mintzaldian, sailburuak “langabezia pixkana murriztea eta teknologia berrietan prestatzeko beharra” azpimarratu ditu. Ildo horretan, hainbat euskal enpresaren esperientziak azalduko dira, tartean Mercedez Benz edo Aernnova , besteak beste, eta Trento edo Eskozia bezalako eskualdeen kasuak ere ezagutuko dira.\nRead more about Confebask Euskadin egingo den Enpleguaren Nazioarteko lehen Biltzarraren inaugurazioan izan da\nConfebaskek Enpresa Finantzaketari buruz atera duen azken buletinean zehazten denez, enpresei emandako kreditu berriak gorantz jarraitzen du eta, Espainiako Bankuak abuztura arte emandako datuen arabera, %8,1 azeleratu du hazkundea aurreko urteko epealdiarekiko, nahiz eta oraindik bolumen totala krisiaren aurretik zegoena baino %63 txikiagoa den. Aurtengo lehen zortzi hilabeteetan izan den hazkundea, batez ere, enpresa handien kreditua igotzetik dator, %10,3 igo baita, eta enpresa txiki eta ertainena apalagoa da, %6,2, hau da, 2017an izandakoa baino pixka bat txikiagoa. Confebasken Newsletterraren azken zenbaki honetan azken datu estatistikoen eta zifren taulak kontsultatu daitezke, eta, horiek adierazten dutenez, EPEek ordaintzen dituzten interes tasak batez beste, Europako lehiakideenen berdinak dira.\nRead more about Enpresei emandako kreditu berria %8,1 hazi da eta ETEek ordaintzen duten batez besteko tasa Europako lehiakideena bestekoa da


Arrasateko punk-rocka taulara - Arrasate - Goiena.eus\nArrasateko punk-rocka taulara\nJagoba Domingo 2015-06-13 12:08\nUrtero bezala, San Juan jaietako gauetan musika izango da protagonista handietako bat, eta, aurtengo izarrak Governorsen metal goxoa eta Hesianen pop rocka diren arren, punk-rock musikak ordezkaritza izango du. Gainera, Arrasateko taldeek presentzia nabarmena izango dute herriko jaietan.\nEkainaren 20an, zapatua, entzungo dira lehenengo akordeak txosnagunean. San Juan jaietako kontzertu sorta zabaltzeko arduradunak Anger eta Governors izango dira. Arrasatearrek Sute perfektua diskoa kaleratu zuten joan den Durangoko Azokarako, eta, kritika onak jaso ostean, Euskal Herrian zehar hura aurkezten ibili dira. Hastapenetako metalari hainbat buelta eman dizkio laukote arrasatearrak, eta disko berrian funka, musika beltza eta rap zertzeladak sartu dituzte, betiko labela galdu barik. Sute perfektuaren ostean, Governorsen suak txosnagunea piztuko du. J. Sangre-k gidaturiko taldeak ohiko eztanda sonikoaz gor utziko ditu ikusleak. Duela hilabete batzuk Bilboko Santana aretoan grabatu zuten zuzenekoari jarraipena emango dio Governorsek.\nHerriko punk-rocka kalera\nAstelehenean, ekainaren 22an, Arrasateko punkaren eta punk-rockaren erakusleiho izango da txosnagunea. Bertan herriko lau talde arituko dira: Los Quadrophenicos, The Convicts, Kadena Perpetua eta Los WC.\nLos Quadrophenicos izango da eguneko talde beteranoena, hamarkada bat daramate The Who, Johnny Thunders eta La Banda Trapera del Rio taldeen arteko koktela egiten. Los Quadrophenicos Rythm 'n' punk diskoa kalean du hirukoteak.\nThe Convicts laukoteari, ostera, punk-oi! musika defendatzea egokituko zaio. Gazteak izan arren, urte nahikotxo eman dituzte errepidean, eta kalean bi erreferentzia dituzte: Maketa eta Interprete Desconocido aretxabaletarrekin batera ateratako diskoa. Los WC taldeak, ostera, punk britainiarra eta punk-rocka grinez eta gogotsu defendatuko du.\nKadena Perpetuak, azkenaldian zeresan ematen ari den hirukote gazteak, 80ko hamarkadako punkari ohore egingo dio, belaunaldi berriek oraindik ere musikaren bidean jarraitzen dutela aldarrikatzeko.\nZarauztarrek ekarriko dute Arrasatera erromeria aurten. Fan & Go boskotea izango da, hain zuzen, erritmo dantzagarriz txosnagunea girotuko duen taldea. Eneritz Urrutia arrasatearra ere boskotearen parte da eta festa girorako gogoz etorriko dira.\nPop-rock eta ska koktela\nEguenean, txosnaguneko kontzertuei amaiera emateko, Hesian eta Skakeitan taldeak eta Tarantistak disko-jartzaileak igoko dira agertokira. Pop-rock musika ska estiloarekin fusioa egiten egin dira famatu Hesian eta Skakeitan, nork bere bidetik eraman dituen arren, eta gaur egun herrietako jai gehienetan presentzia duen musika estiloak ere Arrasaten izango du tokia. Hesian nafarrak Hegalak astintzen diskoaren biran murgilduta helduko dira Arrasatera –taldearen estudioko bosgarren diskoa–. Pop-rocka eta ska nahasten ditu zortzikoteak kantu itsaskorrekin eta haize-instrumentuekin jantzita.\nSkakeitan, ostera, Donostiatik datorren zazpikotea da, eta, ska musika oinarri hartuta, pop-rockera egin du salto Arrasateko Mauka Musikagintza diskoetxearen taldeak. Orekariak diskoa kaleratu zuten 2014ko azaroan eta udan herriz herri eta plazaz plaza ibiliko dira azken lana jende aurrean aurkezten. Gauari amaiera emateko, Tarantistak Dj disko jartzaile gasteiztarrek erritmo dantzagarriak jarriko dituzte txosnagunea.


‘Errealitatea islatzen dituzten ipuinak’ proiektuagatik aipamena jasoko du liburutegiak\nLiburutegien Kooperaziorako Kontseiluak (CCB) aitortuta, estatu osoko liburutegi publikoen artean\nLiburutegien Kooperaziorako Kontseiluaren (CCB delakoaren) 2017ko zigilua jasoko du #Ermuko udal liburutegiak (@BiblioErmua), Espainia guztiko liburutegi publikoen arteko kategorian. Aipatu Kontseiluak berritzailetzat jo du gure herriko liburutegian landu izan den proiektua, irakurzaletasunaren eta ipuinen bidez haurtzaroan sexu abusuak bezalako gai deseroso eta korapilatsuei heltzen diena. Aipamenak eta zigiluak ohorezko izaera dute, dirurik ez baitakartzate. Aipamen horregatik Liburutegien Kooperaziorako Kontseiluak luzaturiko diploma eta erakundearen (CCB delakoaren) zigilu digitala jasoko ditu liburutegiak, irudi korporatiboan eta bere kanaletan erabili ahal izango duena. Diploma eta aipamena Kultura alorreko ordezkariren eta zerbitzuko kideren batek jasoko dute Kontseiluak Valentzian, otsailaren 20an egingo duen osoko bileran.\nIrakurzaletasunaren eta ipuinen bidez gai korapilatsuei heltzeko proposamena da\nErrealitateak islatzen dituzten ipuinak izan da udal Liburutegiak ikastetxeei 2017. urtean eskaini zien programetako bat. Ekimen honen helburua ipuin bat ezagutzara ematea da, izan dezakeen literatur balioaz gain, helduentzat ezerosoak edota gizartean tabu diren gaiak lantzeko ematen duen aukerataz baliatzeko. Erakusketa baten bitartez gauzatzen da programa, eta bertan, ipuina modu aktiboan gozatzeko eta ikusi eta entzundakoari buruz mintzatzeko tartea emanez.\nAurreko ikasturteko ekintzen ardatza Elisenda Pascual idazlearen “Clara y su sombra” (Uranito, 2016) lanean oinarritutako erakusketa izango da. Martxoaren 27tik hasi eta ikasturtea amaitu arte, Ermuko Lehen Hezkuntzako hainbat ikastetxetan izan dena. Horrela, ipuina ezagutzara eman eta irakurzaletasuna sustatu nahi izan da lanean agertzen diren atal ezberdinen bitartez; kasu honetan, haurtzaroan eman daitezkeen sexu gehiegikeri edo abusuak ekiditea.\n‘Clara y su sombra’ lanak ipuin baten baliatuz erakusten du, munduan zehar gaur egun hainbat eta hainbat umek bizi duten errealitate gogorra. Haurrenganako eraso sexualen gaia askotan osasunaren arloko profesionalen eta epaitegien eskuetara mugatzen da. Horren inguruan mintzatzea ezerosoa eta zaila dugu, gustuko ez duena ezkutatzeko joera duen gizartean. Proiektu honek gaia azaleratu nahi du, eta errespetuzkoak eta osasungarriak ez diren egoerak agerian utziz, identifikatu eta izena jartzen die, gehiagorik ez daitezen egin.\nJardueran 727 ikaslek eta 51 irakaslek parte hartu dute\nErakusketa ipuineko ilustrazioak egin dituen Mercé Serra Valls marrazkilariaren lana da. “Erakusketa ikastetxe bakoitzera iristen denean, formakuntza saioa eskainiko zaie irakasleei, gero, modu autonomoan, ikasleengana gerturatu eta gaia landu dezaten”, azaldu dute udal liburutegian. Garaitzaelkarteko kideak (irabazi asmorik gabeko elkartea, EAEn Haurtzaroko Abusuak eta Tratu Txarrak tratatzeko asmoa duena) arduratuko dira formazio saioak eskaintzeaz. Kurtso horietan, erakusketara bisita nola egin azalduko zaie irakasleei, gero horri buruzko tertulia eta hizketaldia egin ahal izateko. Gainera, ipuinaren egileak landutako dokumentu pedagogiko bat eskainiko zaie, Garaitzarekin lankidetzan egokitu dena.\nGainera, haurrenganako sexu erasoak ekiditeko asmoz ipuin, pelikula eta errekurtso hainbat biltzen dituen gida bat prestatu du liburutegiak, ikastetxeetan eta zerbitzuan bertan banatzeko. Adin tarteen arabera antolatuta daude materialak, eta Euskadiko Irakurketa Publikoko Sarean eskuragarri daude.\n‘Errealitateak islatzen dituzten ipuinak’ proiektua, aurreko ‘Tunela: zu eta ni’ izenekoaren jarraipena da\nJardueran herriko Ongarai Eskola, Anaitasuna Ikastola, Colegio San Pelayo y San Lorenzo ikastetxeetako 727 ikaslek eta 51 irakaslek parte hartu dute.\nEkimen honek jarraipena ematen dio iaz Anthony Browne idazlearen ‘El túnel’ liburuan oinarrituta egin zen ‘<Tunela: zu eta ni’proiektuaren erakusketari. Antzeko dinamika bat jarraituz, Ermuko ikastetxeetako Lehen Hezkuntzako irakasleek tertulia literarioaren inguruan ikasteko aukera izan zuten, eta beldurrak, genero rolak eta anai-arreben arteko harremanak bezalako gaiak lantzen ikasi zuten


Beriainera, azkar-azkar - Uharte arakil - Guaixe.eus\nGuaixe 2019-09-20 14:02\nIgandean XI. Uharte Arakil-Beriain Km Bertikala jokatuko dute izena emanda dauden 226 korrikalariek. Guztiak batera abiatuko dira goizeko 10:00etan, Uhartetik, eta Beriaingo gainera iritsi beharko dira. Eguraldi nahasia espero da baina korrikalariak animatzeko jendetza igoko da Beriaingo maldetara\nAurten 11 edizio beteko ditu Aralar Mendi Elkarteak antolatzen duen Uharte Arakil-Beriain Km Bertikalak. Igandean jokatuko da, goizeko 10:00etatik aurrera, eta 226 korrikalari daude izena emanda, probak duen erakargarritasunaren isla. Izan ere, Beriaingo proba honek badu zer edo zer; bitxia da, gogorra eta ederra. Horregatik, puntako mendizaleak bilduko dira irteeran. Proba Nafarroako Mendi Lasterketen Zirkuiturako baliagarria da eta, horretaz gain, Euskal Mendi Federazioaren Euskal Herriko Mendi Errankinerako puntuagarria da.\nEgunotan guztia behar bezala prestatzeko lanetan murgilduta daude Aralar Mendi Elkarteko kideak. Uharte Arakilgo Udalaren eta Nafarroako eta Euskal Mendi Federazioaren laguntza dute, eta herriko eta gertuko denda, taberna, komertzio eta babesleen bulkada.\nGoiz hasiko da mugimendua\nDortsalen banaketa Uharte Arakilgo plazan egingo da, goizeko 8:00etatik aurrera. Antolakuntzak ere korrikalariei arropa eta materiala igoko die helmugara, eta material bilketa 9:00ak arte eginen da. Korrikalariek goizeko 10:00etan ekingo diote km bertikalari. Lehen banaka ateratzen ziren korrikalariak, kronometratutako proba zen, baina azken urteetan hartutako erabakiari jarraiki, aurten ere korrikalari guztiak elkarrekin aterako dira Uharte Arakilgo frontoitik (471 m), ohiko lasterketa batean bezala. Beriaingo San Donato ermita izango dute helburu (1494 m). Proba motza da, baina intentsitate handikoa: 5 km-ko lasterketa, baina 1.023 metroko desnibelarekin eta sekulako maldekin, San Donato baselizara iristeko azken maldak, bereziki. Bidean zaleen berotasuna eskertuko dute korrikalariek. Izan ere, proba jarraitu eta korrikalariak animatzeko ikusle mordoa biltzen da Beriaingo bidezidor, xenda eta maldatan, azken malda gogorretan bereziki. Igandean eguraldi nahasia espero da, baina, hala ere, aurreikusten da jendetza bilduko dela ibilbidean barna.\nAurreko urtean Iban Murua izan zen Beriainera azkarren iritsi zen korrikalaria (40:37), bere entrenamendu kide Aitor Osari lekukoa hartuz. Hala ere, ez zuen lortu Osaren errekorra gainditzea (39:54). Emakumezkoetan, Oihana Azkorbebeitiak ez zuen areriorik izan eta nagusitasun handiz gailendu zen, errekorra gaindituz (48:54). Murua aurten ere lehiatzekoa da eta bera da faboritoetako bat, baina Azkorbebeitia ez da ariko.\nErrekorra gainditzen duenarendako 300 euro\nSari ematea Uharte Arakilgo plazan izanen da, 13:15 aldera. Bertan ere indarrak berreskuratzeko auzate bikaina izango dute zain korrikalariek. Sariei dagokienez, txapeldunek, gizonezkoek eta emakumezkoek, 300 euro, garaikurra eta txapela lortuko dituzte, bigarrenek 150 euro eta garaikurra eta hirugarrenek 100 euro eta garaikurra. Lehen hiru beteranoak oholtza gainera igoko dira garaikurra jasotzera, eta baita ere junior mailako txapeldunak. Errekorrak gaindituz gero –39:54, Aitor Osa, 2015ean; eta 48:54, Oihana Azkorbebeitia, 2018an–, 300 euroko saria dago jokoan.\nAntolakuntzak festa eder honetan parte hartzera gonbidatzen ditu sakandarrak. Sakandar asko lehiatuko dira, eta haiei animoak emateko Beriainera edo Uharte Arakilera gerturatzeko deia egin dute.


Carles Cané, CSICeko Mikroelektronika Zentro Nazionaleko ikertzailea | Consumer\nCarles Cané, CSICeko Mikroelektronika Zentro Nazionaleko ikertzailea\n«Etorkizunean, jarraipen mikroelektronikoan oinarritutako kalitate-ziurtagiria izango dute elikagaiek»\nElikagaien industrian, baserriko produktu bat mahaira eramateko prozesua elikagaia bera bezain garrantzitsua da. Horregatik, industria-prozesuek behar bezala funtzionatzen dutela ziurtatzeko formulak lantzen dira. Txipak erabiltzeak edo, beste era batera esanda, elikaduran mikroelektronika erabiltzeak helburu hori lortzen lagun dezake. Mikroelektronikako Zentro Nazionalak Good Food izeneko Europako lehen proiektu handian parte hartzen du. Good Food proiektua abian jartzeak aukera emango dio CSICi elikagaietan kontrolatu beharreko hondakin nagusien zerrenda egiteko. Proiektuak 10 herrialde biltzen ditu eta 17,5 milioi euroko aurrekontua du. Bartzelonako Unibertsitate Autonomoko campuseko Mikroelektronika Zentro Nazionalean, Carles Canék pestiziden, botiken eta patogenoen hondakinak detektatzeko mikrosistema informatikoei buruzko ezagutzak aplikatzen ditu.\n«Jaten duguna gara», azpimarratu du Carles Canék elkarrizketaren amaieran. Barra-kodeek ez dakarte oraindik nor garen, baina bai, behintzat, jaten dugunaren funtsa. Good Food proiektuaren helburua da mikrosistema edo sistema miniaturizatuak garatzea eta aplikatzea, ekoizpen-kate osoan elikagaien kalitatea eta segurtasuna kontrolatzeko. Sistema horien ezaugarri eta abantailei esker (tamaina eta kostu txikiagoak, erantzuteko azkartasun handiagoa, eramangarritasuna, erreaktiboen kontsumo txikiagoa), test gehiago egin daitezke, produktu gehiago, fidagarritasun handiagoz eta azkarrago.\nGood Food, hasiera batean, esnea eta esnekiak, fruta eta zukuak, arraina eta ardoa ditu ardatz. Laburbilduz, kontua da «laborategia elikagaira eramatea, landatik mahairaino».\nAhalegina justifikatuta dago, elikagaietan gero eta hondakin gehiago hauteman eta kontrolatu behar baitira. Antibiotiko betalaktamikoek, kloranfenikolak, tetraziklinek eta sulfonamidek, adibidez, aspalditik nahi dituzten esneki-enpresa asko kezkatzen dituzte, esnea jasotzeko unean duten presentzia detektatzeko sentsoreak izan ditzaten.\nJakina da antibiotiko horiek esnean egotea kaltegarria dela kontsumitzailearen osasunerako, eta, gainera, gazta edo jogurten ekoizpena zaildu egiten duela, produktua hartzitu eta sendatzen duten bakterioak ugaltzea eragozten baitu. Good Food-ek hozkailu anitz azkar eta erabilerrazak eskaintzen dizkie ekoizle horiei. Horiei esker, 10 minutuan jakin ahal izango dute zer antibiotiko dauden esnea granjan jasotzen denean, jetzi berria denean eta bilketa-kamioian sartu aurretik.\nMahastizaintzako eta ardogintzako enpresei, bestalde, 2,4,6 triklorofenol, simazina, atrazina edo klozolinato motako pestizidak arduratzen zaizkie. Mahatsak eta ardoak pestizidak dituzte, konposatu horiek mahastien tratamenduan erabiltzen direlako, baina baita upelen zurean edo tapoiaren kortxoan ere (zuhaitzak edo zura ere tratatu badira). Kasu honetan, Good Food-ek sentsore bidez kontrolatzea proposatzen du: argia, hezetasuna edo mahastien tenperatura, upeletan pestizidak dauden edo upeltegietako giroa. Horrela, emaitzak automatikoki aztertu eta balizko arazoak aurreikus daitezke, hala nola, mahastietan onddoak agertzeko arriskua edo upeletan hondakin desiragarriak egotea. Esperientzia hori Italian gauzatzen ari da, eta emaitza bikaina izan du.\nGood Food erakundeak elikagaien gas-emisioak atzemateko mikrosistemak ere garatzen ditu. Mikrosistema horiek lagungarriak izan daitezke kontrolatutako inguruneetan luzaroan kontserbatutako frutaren egoera edo arrainaren degradazioa zehazteko. Helburu nagusiak etilenoa (frutaren heldutasun-egoeraren adierazlea) eta amoniakoa (kameren hozte-sistemako ihesen adierazlea) batera detektatzeko sistemak garatzea dira. Arrainaren kasuan, freskotasun-galeraren adierazle izan daitezke TMA (trimetilamina), amoniakoa eta TVB-N (oinarrizko nitrogeno lurrunkorra).\nfood-eu good-eu leche-eu microelectrónica-eu txipak


Fundación Estadio - 2018ko udako Igeriketa Eskolarako izen-ematea: kimuak eta loinak\nZure seme edo alabak ondo igeri egiten ikastea nahi baduzu, eta Estadion, hemen duzu 2018ko udako eta 2018/2019 denboraldiko Igeriketa Eskolan izena emateko informazio guztia.\n2018ko udako izen-emateak:\n14:00etatik 19:00etara, telefonoz soilik: 945131345. Gehienez hiru izen-emate onartuko dira pertsonako.\n- Maiatzak 7, astelehena: txikiak eta 8. mailakoak\n- Maiatzak 8, asteartea: kimuak eta loinak\nMaiatzaren 9tik (asteazkena) aurrera, Judizmendi igeriketa klubaren bulegoan, 17:30etik 19:30eraino, tokiak bete arte.\n2018/2019 denboraldiko datak ere jakinarazten dizkizugu.\n2018/2019 denboraldiko izen-emateak:\n2017/2018 DENBORALDIAN IKASTAROREN BAT EGIN DUTENAK BERRITZEA: 14:00etatik 19:00etara, telefonoz soilik: 945131345. Ez dugu ziurtatzen 2017/2018 denboraldiko egun edo ordutegi berak mantentzea. 2017/2018 denboraldian ikastaroren bat egin dutenen anai-arreben izena eman ahalko da itxarote zerrendarako.\n- Irailak 3, astelehena: matroigeriketa, txikiak eta kimuak\n- Irailak 4, asteartea: loinak eta 8. mailakoak\nIrailaren 5ean (asteazkena) eta 6an (osteguna) Judizmendi igeriketa klubaren bulegoan, 17:30etik 19:30era.\n- Pertsona abonatuak: irailaren 10etik (astelehena) aurrera, izen-ematearen ordenan, zozketaren arabera. Atera ezazu zenbakia —izena eman nahi diozun zure seme-alabaren abonatu zenbakiarekin— Estadio online web orrian, irailaren 7an (ostirala), 9:00etatik 17:00etara, eta kontsulta ezazu zure txanda fundacionestadio.com webgunean.\n- Abonatu gabeko pertsonak: irailaren 19tik (asteazkena) aurrera.\n2018ko Uda eta 18/19 Denboraldia Programazioa\nInformazio erabilgarria uda